text:
Marius myrkur og ljós/
Ein púra vanligan hósdag fari eg malandi inn í Steinprent at vita um tey eiga ein kaffimunn. Men eg gloymi alt um kaffi eina løtu – tá eg beri eyga við nakrar myndir á vegginum. Tær eru ikki so at skáka sær undan, hetta er átrokandi føli eg á mær. Talan er um eina heila røð av framúrskarandi prentum, sum eg ikki havi sæð áður. Tey seks prentini eru gjørd út frá vatnlitamyndum, sum Marius Olsen málaði í Olevano Romano í Italia, tó okkurt føroyskt av sommum eisini hómast í myndunum. Myndirnar eru fjølbroyttar og góðar, men eg kenni stílin aftur. Tí eingin í allari verðini ger myndir sum Marius Olsen. Tað, sum at byrja við bara sær út sum vøkur landsløg, inniheldur fleiri løg av listarligum strategium og dugnaskapi. Eitt nú er tað eins og tann púra einfalda landslagsmyndin við vøkrum gulum og bláum irishimmali og hvítum og myrkagrønum lendi í forgrundini innlimar eina landslagsliga ovursjón av hita- og kuldasansingum og tað er sama landslagið, sum sæst í einum øðrum prenti, har litirnir syngja uppøstar tónar í gulum, violettum og appilsingulum stiliseraðum sólstrálum. Marius Olsen er líka áhugaður í myrkri sum í ljósi, men í myndini, har myrkrið sýgur seg yvir býin, er ljós í túninum høgrumegin í forgrundini á myndini, so at eini fitt lítil hús síggjast. Myrkrið gerst hjá Mariusi ljós- og hitaelvandi, myrkrið er fjálgt og í ljósinum eru allahanda litir. Hyggja vit eina løtu at tí myrku myndini er tað sum um sama fjallaskap stingur seg upp í violettum miðskeiðis í myndarúminum og soleiðis kann mann blíva við at hyggja, men kaffi fekk eg eisini, sjálvt um prentarin ikki hevði tíð. Hann fekst við at blanda ein lit fyri Hansinu Iversen, sum hevði málað á tríggjar litografiskar steinar, sum verða prentaðir í næstum.


c: text/html

text:
Framsýningin, sum Jón Sonni Jensen bjóðar inn til í summar er fyrsta einaframsýningin hjá Jón Sonna í trý ár, og samstundis eisini tann mest umfatandi sum Jón Sonni hevur havt.
Øll verkini sum eru við, eru framleidd tað seinasta árið, og eru serliga gjørd til høvið.
Hetta er fyrsta langtíðar listaframsýningin í hølunum hjá granskarasetrinum iNOVA (Hoyvíksvegur 51, Tórshavn).
29 verk eru við á framsýningini. 7 málningar, 21 skulpturar, umframt eitt ljóðverk, ið ljóðlistamaðurin Dan Helgi í Gong hevur framleitt.
Verkini eru í høvuðsheitum deild upp í fýra flokkar: smá gipsverk, størri skúm- og aluminiumsverk, hangandi latex tekstilverk og oljumálningar á aluminium. Framsýningin kemur tó at merkjast sum ein installatión, har verkini øll spæla avgerandi leiklutir, og eru verkini gjørd við serligum atliti til hølið ‘Eksperimentarium’ í iNOVA.
Jón Sonni hevur í síni list tey seinastu árini viðgjørt kroppin og tað kropsliga sum heild. Hetta ger hann eisini í hesi framsýning, men tað sum eykennir flestu av verkunum sum er við í ‘Viscera-Construct’, er ein ávís loysing frá tí ítøkiliga, sum annars hevur merk listina fyrr.
Listamaðurin ynskir eina sansaliga uppliving fyri hyggjaran, sum bæði er undrunarsom, forvitnislig, opin og frísklig, og samstundis eisini argilig og órógvandi. Tað er nevniliga markið millum hetta jaliga og neiliga sum hugtekur Jón Sonna – Hvussu hyggjarin upplivir júst hetta markið við óvissu í mun til tað kropsliga sum evni.
Fyri Jón Sonna er tað kropsliga altíð ein spegil móti hyggjaranum. Tann vitjandi kennir møguliga ikki myndina aftur sum nakað ítøkiligt, men kann tó merkja eitt kroppsligt skifti, sum boðar frá einum ótilvitaðum trúnaði.
Jón Sonni er 29 ára gamal, úr Vestmanna og er útbúgvin BA (hons) Fine Art frá Norwich, Onglandi.
Fernisering verður mikukvøldið t. 12 juli, kl. 19.30. Listfrøðingur Solveig Hanusardóttir Olsen heldur setanarrøðuna, og Son of Fortune spælir nøkur løg av síni seinastu útgávu. Ábit og drekka verður eisini at fáa.

robotstxt: allowed

filter: keep


text:
Onnur sendingin snúði seg um Joe Meek (1929-1967), og 6 týðandi løg hjá honum vóru spæld. Playlistin inniheldur hinvegin 19 Meek produseraði løg frá tíðarskeiðnum 1956-1966. Playlistin skal síggjast sum eitt ískoyti til sendingina, so eg viðmæli øllum at geva henni eitt lurt eisini. Gerið so væl!
Sangir, ið vóru við í sendingini hava eina * aftanfyri.
Humphrey Lyttelton: 'Bad Penny Blues' (1956)
Joe Meek var upptøkutøkningur á hesum lagnum, og hetta var fyrstu ferð at hann setti sítt ljódliga frámerki á eina upptøku. Meek kompressaði klaverljóðið meira enn hvat vanligt var. Lyttelton var ikki heilt nøgdur, men lagið vakti ans, og summi vilja verða við at eyðkenda klaverljóðið gjørdi sítt. Sum eitt kuriosum kann nevnast at Lyttelton spælir við á Radiohead lagnum 'Life In A Glasshouse', ið er endalagið á Amnesiac (2001).
Lonnie Donegan: 'I'm A Rambling Man' (1956)
Fyrstu árini var Meek eisini upptøkutøkningur fyri eitt nú skiffle sangaran Lonnie Donegan. Her við einum frálíkum blues/country lagi.
Joe Meek & The Blue Men: 'I Hear A New World' (1959)*
Heitislagið av rúmdar konsept plátuni av sama navni. Her er Meek bæði prodúsari, komponistur og upptøkutøkningur. Plátan kom ikki út í fullari longd fyrrenn í 1991. Nærri umrøtt í sendingini.
Joe Meek & The Blue Men: 'Orbit Around The Moon' (1959)*
Eitt instrumentalt lag av I Hear A New World.
Michael Cox: 'Angela Jones' (1960)
Sangurin gjørdist eitt topp 10 hitt og var sostatt fyrsta hittið, ið Joe Meek produseraði.
Michael Cox: 'Don't Want to Know' (1960)
B-síðan til 'Angela Jones'.
John Leyton: 'Tell Laura I Love Her' (1960)
Fyrstu ferð John Leyton og Joe Meek samstarvaðu royndi Leyton seg við 'Tell Laura I Love Her'. Ein sonevndur death dittie, ið var vælumtókt sang sjangra tá.
John Leyton & The Outlaws: 'Johnny Remember Me' (1961)*
Árið eftir kom fyrsta #1 hittið, ið Joe Meek produseraði. John Leyton sang og The Outlaws spældu undir. Eisini ein death dittie. Nærri umrøtt í sendingini.
Mike Berry & The Outlaws: 'Tribute to Buddy Holly' (1961)
Innspældur stutt eftir at Buddy Holly doyði. Somuleiðis ein death dittie. Var av summum hildin at vera ov morbidur og opportunistiskur.
The Moontrekkers: 'Night Of The Vampire' (1961)*
Itu upprunaliga The Raiders við einum 16 ára gomlum Rod Stewart sum sangara. Meek ráddi teimum tó til at koyra Stewart úr bólkinum og broyta navn til The Moontrekkers. Lagið 'Night of The Vampire' gjørdist eitt undirgrunds horror surf hitt.
Screaming Lord Sutch with the Savages: ''Til the Following Night' (1961)
Horror stílurin helt fram á ''Til the Following Night' frá sama ári. Sangarin og fyribrigdið David Edward Sutch tók í 60'unum íblástur frá Screaming Jay Hawkins og tók sær artist navnið Screaming Lord Sutch.
The Tornados: 'Telstar' (1962)*
Hesin gjørdist eitt #1 hitt og var størsta hittið, ið Joe Meek produseraði. The Tornados vóru eitt skifti sæddir sum rivalar til The Shadows. Nærri umrøtt í sendingini.
The Outlaws: 'Last Stage West' (1962)
The Outlaws vóru backing bólkur hjá eitt nú John Leyton og Mike Berry, og royndu seg eisini sum instrumentalbólkur í stíl við The Tornados og The Shadows. The Outlaws vóru eitt western alternativ til The Tornados. Teir gjørdust ongantíð líka kendir sum áðurnevndu bólkar.
The Outlaws: 'Return of The Outlaws' (1963)
Eitt melodiøst lag hjá The Outlaws og tað nærmasta teir komu einum hitti.
The Tornados: 'Robot' (1963)
Sci-fi tilgongdin hjá The Tornados helt fram á 'Robot'. Tó var tíðin við at fara frá instrumentalbólkum, so hvørt sum Mersey sound tók yvir við The Beatles á odda.
Heinz: 'Just Like Eddie' (1963)*
Sangurin er ein tribute til Eddie Cochran, ið doyði á ungum árum, og er tí ein death dittie í stíl við 'Tribute to Buddy Holly' hjá Mike Cox. 'Just Like Eddie' fekk tó betri móttøku.
The Honeycombs: 'Have I The Right' (1964)
Síðsta Joe Meek produktiónin at røkka #1 plássið á bretska hittlistanum. Trummuljóðið var m.a. skapað við at bólkalimirnir trampaðu í gólvið.
The Cryin' Shames: 'Please Stay' (1966)
Síðsta hittið, ið Joe Meek produseraði. Eitt langtandi og dapurt lag.
The Tornados: 'Is That A Ship I Hear?' (1966)
Síðsta The Tornados lagið, ið Joe Meek produseraði.
Phil Spector Uncut (Mono 1:4)
Lee "Scratch" Perry Uncut (Mono 3:4)
Martin Hannett (Mono 4:4)


text:
Runavíkar kommuna fæst við og fer í næstum at útstykkja nýggj grundøkir, og í hesum sambandi hevur tað í eina tíð verið arbeitt við at prísáseta nýggjar útstykkingar. Tekniska deild, Byggi- og býarskipanarnevndin og Fíggjarnevndin hava virkað við málinum og eftir at mong atlit hava verið tikin við í orðaskiftið, varð semja um, at mæla Runavíkar býráði til at taka undir við hesi bólking og kostnaðum:
Øki 1: Glyvrar, Runavík og Saltangará 750 kr. fyri fermeturin.
Øki 2: Lamba, Lambareiði, Rituvík, Skála, Skálafjørður, Skipanes og Søldarfjørður 575 kr. fyri fermeturin.
Øki 3: Elduvík, Funningur, Funningsfjørður, Oyndarfjørður og Æðuvík 400 kr. fyri fermeturin.
Í hesi ætlan liggur ein áseting um, at allar núverandi og komandi útstykkingar skulu gerast lidnar við útgrevstri, planering, kantsteinum, gøtuljósum og asfaltering - og er hetta við í kostnaðinum. Tilmæli var eisini um at hækka depositum hjá hvørjum einstakum umsøkjara upp til 20 túsund krónur, ein tátting fyri at fáa greiði á veruliga tørvinum á grundøkjum í kommununi.
Tilmælið snúði seg bert um útstykkingar sum eru í gongd og sum í framtíðini fara at vera framdar. Eldru óplaneraðu grundøkini, ið standa á skrá á heimasíðuni runavik.fo "tøk grundstykkir", verða framhaldandi seld fyri gamla prísin. Ávikavíst 90, 170 og 285 kr. fyri fermeturin.
Ein annar partur av ætlanini er at lata fyribilsskeytir út til umsøkjararnar til útstykkingina í Kass í Rituvík og hareftir í Leitinum í Saltangará og á Hórheiðum á Skála. Neyvætlanin – deteilprosjekteringin – av Leitisætlanini verður væntandi liðug hin 8. juni, og síðani verður farið undir at gera útbjóðingartilfarið klárt, meðan Hórheiðar bíða eftir einari kæru, sum enn ikki er avgreidd frá øðrum íblandaðum myndugleika.
Roknað verður annars við, at tað kostar kommununi á leið 830 kr. fyri fermeturin at útstykkja eitt meðalgrundøki.
Eftir at málið hevði verið fyri í Byggi- og býarskipanarnevndini og Fíggjarnevndini tók Býráðið samfelt undir við tilráðingunum frá nevndunum, við tí uppískoyti, at í hvørjum einstøkum føri, táið nýggjar útstykkingar verða gjørdar, skal ein meting gerast av, hvør ið kostnaðurin er av felagsøkjum í nýggja býlinginum, og um hetta skal leggjast afturat kostnaðinum av hvørjum einstøkum grundøki.


text:
Franski sprintarin Amaury Leveaux hevur nú fyri aðru ferð uppá eitt ár valt at skifta venjara, frá Fred Vergnoux í París til ‘nomaduna’ Philippe Lucas. Levaux sigur seg ikki longur orka tann mátan sum Vergnoux vildi stýra øllum, og sær nú í Lucas eina meira menniskjaliga síðu, nakað sum hjá venjaranum Lionel Horter ið hann upprunaliga fór frá. Fjølmiðlar sum SwimNews.com eru skeptiskir um avgerðina, við tað at Lucas sum kunnugt er venjarin sum Manaudou fór frá, tí at hann skuldi vera so harður. Les her á SwimNews.com.
[Philippe Lucas á EM í Rijeka í 2008]


text:
Páll Nolsøe (føddur 1976)
Páll Nolsøe (føddur 26. oktober 1976 í Keypmannahavn, uppvaksin í Havn) er ein føroyskur rithøvundur. Hann er málsligur studentur úr Hoydølum frá 1996 og er útbúgvin cand.comm. í søgu og samskifti frá RUC í 2006 og arbeiðir í landsfyrisitingini í Havn.
Í 2011 fekk hann starvsløn í 3 mánaðir úr Mentanargrunni Landsins. Í november 2013 gav Sprotin út hansara fyrstu skaldsøgu, sum var ein krimiskaldsøga við heitinum Brot.[1]
Hann er sonur hagfrøðingin og politikaran Axel H. Nolsøe[2] og Lenu Nolsøe f. Jacobsen úr Klaksvík. Hann hevur tvær døtrar, føddar 2006 og 2008.[3]
Útgivið[rætta | rætta wikitekst]
- 1996 - Babba (stuttsøga), Birting.
- 2007 - Eftir deyðan livir dygdin – søgan um Magnus Heinason (hoyrispæl), Kringvarp Føroya.
- 2007 - Magnus Heinason – søgan um eitt justitsmorð? (grein), Brot úr Føroya Søgu, Fróðskapur og Landsskjalasavnið 2007.
- 2013 - Brot, krimiskaldsøga, Sprotin, 466 síður


text:
Politiið í Føroyum kannar álop á nic.fo
Dan Klein --- 29.09.2018 - 08:45
Týsmorgunin fekk politiið fráboðan frá einum borgara um, at teldusníkar høvdu framt álop á heimasíðuna nic.fo.
Pressemeddelelse • Sep 27, 2018 11:22 GMT
nic.fo varðar av øllum .fo-økisnøvnunum, og skaðin, sum kann standast av einum telduálopi á nic.fo, kann verða ovurhondsstórur fyri alt tað føroyska samfelagið. Av hesi grund verður nic.fo mett sum ein samfelagskritisk skipan, og politiið í Føroyum valdi tí at seta í verk eina kanning av álopinum.
Politiið setti seg í samband við umboð fyri nic.fo, sum eisini útvegaði politinum avrit av servaranum og loggum frá nic.fo. Fyribils kanningar hjá politinum benda á, at teldusníkarnir millum annað hava fingið atgongd til innritanarupplýsingar, harímillum brúkaranøvn og loyniorð, hjá øllum brúkarunum av nic.fo.
Skipanin á nic.fo er ikki virkin í løtuni, og tí fáa teldusníkarnir heldur ikki nýtt loyniorðini til at broyta nakað á nic.fo. Um tú hevur ein brúkara á nic.fo og hevur endurnýtt loyniorðið á øðrum tænastum á internetinum, vil politiið í Føroyum tó viðmæla, at tú broytir loyniorðið skjótast tilber.
Enn er nógv kanningararbeiði at gera, og politiið í Føroyum hevur í dag biðið donsku ríkisløgregluni um hjálp til at kannað málið.
Bárður Christiansen
Tekniska kanningareindin
Føroya Politi


text:
BÍLEGG BÓKINA UM FØROYA FUGLAR!
Tú kanst bíleggja bókina her, beinleiðis frá Forlagnum í Støplum við at senda teldupost til forlag@stoeplum.com.
Kostnaðurin er 265,00 kr eintakið + postgjald.
Skriva navn, eftirnavn, bústað og telefonnummar í teldupostin.
Vit senda tær teldupost við samlaða kostnaðinum og upplýsing um gjaldshátt.
Bókin Færøernes fugle – fakta og tal (Birds of the Faroe Islands – facts and numbers) er um tey 312 fuglasløgini og 30 undirsløgini, sum eru skrásett í Føroyum til 31. December 2014. Harumframt eru sum ískoyti, fuglasløg, ið eru rýmd úr búri og innfluttir fuglar. Harumframt er talan um eina rættiliga sjáldsama søgu, sum gongur 360 ár aftur í tíðina.
Høvundarnir hava lagt stóran dent á, at lesarin í eini handavending kann ogna sær grundleggjandi vitan um hvørt einstakt fuglaslag og undirslag umframt skrásetingina í Føroyum.
Í bókini verður lítið gjørt burtur úr at vísa á serlig eyðkenni við fuglinum, sum vit ofta síggja í teimum vanligu fuglahandbókunum. Ístaðin eru dygdargóðar fotomyndir, sum vísa, hvussu fuglurin sær út, litir, skap o.s.fr.
Fuglalús: Umframt fuglarnar, er, sum eindømi í einari fuglabók, eitt yvirlit yvir allar skrásettar føroyskar fuglalýs, umframt eitt nýtt topografiskt yvirlit, við nøvnum á teimum ymsu kropslutunum á fuglinum.
Bókin, sum telur 363 blaðsíður, er í støddini 167 x 240 mm. Hon verður at fáa í føroysku bókhandlunum um miðjan november mánaða og fer at kosta 365,00 krónur.
Bílegg bókina her:
Færøernes fugle – fakta og tal


text:
Orðblindni
Orðblindni er ein sera vanligur innlærutrupulleiki.
Fleiri næmingar við orðblindni hava tikið útbúgving á Heilsuskúlanum. Um tú ert lesiveik/ur kanst tú fáa hjálp frá orðblindalæraranum
Hesa hjálp kanst tú fáa
- Heilsuskúlin hevur orðblindalærara. Set teg gjarna í samband við hendan áðrenn tú søkir á skúlan tlf. 61 42 10 ella teldupost: heilsuskulin@skulin.fo
- Tú kannst á Heilsuskúlanum blíva kannað/ur, um tú hevur orðblindni
- Flestu bøkur finnast sum ljóðbøkur
- Vegleiðing fæst til hjálparamboð, ið lætta um lesing
- Tú kanst søkja um longda tíð til próvtøkur
Orðblindalærarin skrivar..
Hvussu vit arbeiða við hesum á Heilsuskúla Føroya, soleiðis at næmingar fáa bestu hjálpina sum skjótast.
Umsøkjarar, sum hava fingið staðfest orðblindni ella vita, at tey eru lesiveik, hava møguleika fyri at gera vart við, um teir hava brúk fyri sernámsfrøðiligari hjálp, tá søkt verður inn á Heilsuskúlan. Tað er umráðandi, at hesin møguleiki verður brúktur, so teir fáa hjálp frá skúlabyrjan. Umsøkjarar, sum eru í iva og gera vart við seg, verða kannaðir fyri orðblindni sum skjótast.
Skreening er eisini ein skjótur og effektivur kanningarháttur til at spora tekin um orðblindni og aðrar avbjóðingar hjá næmingum at lesa og skriva. Framyvir verða øll nýggj hold, sum byrja á Heilsuskúla Føroya, skreenaði. Hetta tekur 1 tíma og er tað orðblindalærarin, sum tekur sær av hesum.
Út frá tí, sum næmingurin skrivar, kann ein síggja, um næmingurin hevur tekin um avbjóðingar og eigur at verða víðariútgreinaður fyri orðblindni. Vísir skreeningin, at næmingur hevur tekin um orðblindni, verður hann innkallaður til kunnandi samrøðu. Er næmingurin undir 18 ár, verða foreldrini boðin við.
Eftir hetta verður næmingurin víðariútgreinaður, og vísir tað seg, at talan er um orðblindni, hevur skúlin fasta mannagongd at arbeiða eftir, soleiðis at næmingurin kann fáa røttu hjálpina. Næmingurin verður kunnaður um ljóðbøkur, at gerast limur í NOTA, fær forritið CD-orð installerað á telduna og undirvísing í at brúka hetta.
Tosað verður við næmingin um týdningin av, at læraratoymið verður kunnað, so hvør einstakur lærari veit, hvussu hann kann undirvísa næminginum best. Næmingurin kann koma á lektiucafé 1 ferð um vikuna og fær eisini tilboð um undirvísing ein-til-ein efti tørvi.
Umframt omanfyrinevndu manngongd, verður arbeitt við at orða ein orðblindnispolitikk fyri skúlan, so Heilsuskúlan fer at lúka tey 10 krøvini um ein orðblindnisvinarligan skúla.
Orblindavinarligur skúli - 10 eyðkenni
Nær kann ein skúli kalla seg tað?
Hvørji tilboð skal skúlin kunna bjóða?
Hvørjar fakligar treytir skal skúlin lúka?
Í Noregi hava tey sett upp 10 eyðkenni fyri, at norskir skúlar kunnu kalla seg orðblindnisvinarligar. Í Føroyum er hetta arbeiðið ikki gjørt, so vit brúka tey norsku eyðkennini við onkrum tillagingum, so eyðkennini hóska til viðurskiftini á Heilsuskúla Føroya.
1. Leiðsla og lærarar tosa um málsetningin við einum orðblindnisvinarligum skúla. Tað skal helst vera ein orðblindur næmingur í næmingaráðnum,
2. Skúlin hevur sum endamál at økja um førleikamenning á orðblindnisøkinum. Tað merkir t.d. at lærarin skal hava møguleika fyri at fáa sær vitan um hjálparamboð til tann orðblinda og skal hava møguleika fyri at fara á viðkomandi skeið.
3. Skúlin hevur fastar mannagongdir fyri kt-nýtslu, hjálparforrit, ljóðbøkur og tekstskanning.
4. Skúlin arbeiðir virkið fyri at skapa eitt gott læringsumhvørvið fyri orðblindar næmingar.
5. Skúlin skreenar øll nýggj hold, tá tey byrja. Skúlin hevur fastar mannagongdir fyri næmingar, sum eru orðblindir ella eru lesi- og skriviveikir.
6. Skúlin hevur tillagað átøk til hvønn einstakan næming, sum er orðblindur (og gera vart við seg).
7. Skúlin hevur góðar lesi- og læringsætlanir, góðan bygnað í undirvísingini, lektiuhjálp til næmingar við orðblindni, orðblindisvinarligar arbeiðshættir, bjóðar (námsfrøðiliga) frálæru í hjálparforritum, hevur heimasíðu og First Class við teldutalu og facebook-bólk til orðblindisnæmingar við app til at lesa upp.
8. Næmingurin við orðblindni fær møguleika at brúka cd-orð til próvtøkur, um neyðugt fáa hjásitara, um cd-orð ikki hjáplir nóg væl, kann fáa forlongda tíð til skrivliga próvtøku (1 tíma), forlongda fyrireikingartíð (dupulta) til munnligar próvtøkur.
9. Skúlin hevur leypandi samrøður við orðblindar næmingar
10. Foreldur, at næmingum undir 18 ár, fáa góða kunning og vegleiðing. Skúlin er opin fyri hugskotum frá øðrum, so okkara skúli kann gerast enn meira orðblindnisvinarligur.
Orðblindalærarin skrivar...
Soleiðis arbeiða vit á Heilsuskúlanum, les..
Reidar fekk hjálp til lesing
Reidar hevur avbjóðingar við lesing
Ingun hevur orðblindni
Ingun hevur orðblindni og fann sítt dreymastarv á Landssjúkrahúsinum.
Tina fekk hjálp á Heilsuskúlanum
Tina hevur orðblindni, og sigur at Heilsuskúlin hevur hjálpt henni at byggja upp sjálvsvirðið..
Tey 10 eyðkennini


text:
13. desember 2006Nr. 110
Løgtingslóg um kærunevnd í lendismálum, sum broytt við løgtingslóg nr. 49 frá 17. mai 2011
§ 1. 1) Landsstýrismaðurin setur kærunevnd í lendismálum við trimum nevndarlimum. Formaðurin skal vera løgfrøðingur, hinir tveir skulu vera ávikavist byggikønur og landmálarakønur. Fyri formannin og hinar nevndarlimirnar verða valdir tiltakslimir við samsvarandi sakkunnleika. Starvstíðin hjá nevndarlimum og tiltakslimum er 4 ár. Nevndarlimur verður sitandi, til nýggjur limur er valdur.
Stk. 2. Landsstýrismaðurin skipar fyri, at nevndin fær skrivarahjálp frá almennum kærustovni.
Stk. 3. 1) Limirnir fáa fasta mánaðarliga samsýning, tó fáa innkallaðir tiltakslimir fundarsamsamsýning eftir reglum landsins um fundarpening. Ferðaútreiðslur verða goldnar eftir reglum landsins um ferðapening.
Stk. 4. Kærunevndin er viðtøkufør, tá allir limir eru møttir.
Stk. 5. 1) Nevndarformaðurin kann einsamallur taka avgerð um at játta ella sýta steðgandi virknað í kærumálum, tá slík avgerð ikki tolir at bíða. Nevndarformaðurin skal uttan drál kunna nevndina um slíka avgerð.
§ 2. Kæra til kærunevndina í lendismálum skal vera skrivlig.
Stk. 2. Er ikki annað ásett í serligum reglum, er kærufreistin 4 vikur frá tí, at viðkomandi hevur fingið fráboðan um avgerðina. Í serligum føri kann kærunevndin viðgera kærumál, ið eru latin inn eftir, at kærufreistin er farin.
Stk. 3. Avgerðir hjá kærunevndini í lendismálum kunnu ikki kærast til annan fyrisitingarmyndugleika.
§ 3. Henda løgtingslóg kemur í gildi 1. januar 2007.
§ 4. Kærur, sum verða móttiknar frá og við 1. januar 2007, verða viðgjørdar av kærunevndini í lendismálum.
Stk. 2. Kærur, sum landsstýrismaðurin hevur móttikið áðrenn 1. januar 2007, verða viðgjørdar og avgreiddar av landsstýrismanninum.
Tórshavn, 13. desember 2006
Jóannes Eidesgaard (sign.)
løgmaður
/ Jacob Vestergaard (sign.)
Lm. nr. 30/2006
1) Broytt við løgtingslóg nr. 49 frá 17. mai 2011.


text:
Jóannes, hatta tit í Búskaparráðnum ávaraðu um í 2000 (og sum síðani hendi) var bara teori. Teori kann ikki brúkast til nakað í veruleikanum. At onnur hava gjørt brølararnir eru heldur ikki gott nokk, tí føroyski búskapurin er heilt serligur, so man skal endurtaka brølararnir í veruleikanum í Føroyum, áðrenn man kann læra. Og ofta skal man endurtaka brølararnir nakrar ferðir fyri at sikra sær at tað ikki av tilvild, at tað blívur sum teoretikarar (sum einki vita um veruleikan) hava ávarað. Og tá man so hevur staðfest tað við fleiri endurtøkum og harav dýrum læripengum, so kann man diskutera, um man skal broyta skipanina, og kanska skal man heldur halda fram sum vant, tí broytingar skapa óvissu.
Tað er reaktión uppá at Jóannes Jacobsen hevur víst á, at í Várfrágreiðingini 2000 (pdf) hjá Búskaparráðnum stendur millum annað at lesa:
Um hugt verður nóg langt fram, so verður øll vinnan at hava rinda fyri fiskirættindini; hetta uttan mun til um tað er landskassin ella verandi vinna, ið fær rættin at selja fiskirættindi.
Føroysku royndirnar higartil vísa, at fiskiloyvið ofta verður selt fyri 5-6 ferðir virðið av skipinum
Trupulleikin við verandi fiskidøgum saman við umsetiligheit er júst, at stórur kapitalur skal til fyri at keypa fiskirættindini.
Gongdin í Íslandi vísir, at verður umsetiligheit innførd í verandi skipan við langtíðarrættindum, har ognarrætturin verður latin privatum, verður ikki møguligt hjá teimum pørtum av landinum, ið ikki hava kapitalsterkar fyritøkur ella persónar, at standa seg í kappingini um hesi rættindi.
Um trupult verður at koma inn í vinnuna, kann skipanin sum frá líður koma at virka monopoliserandi og ineffektiv.
Jóannes vildi vísa á, at tað als ikki var nýtt -- ella óvæntað -- sum Jørn Astrup Hansen skrivaði í 2007:
Ved salg af fiskefartøjer - efter omstændighederne i form af koncerninterne transaktioner - har det været muligt for rederne at trække værdien af fiskerettighederne, der i princippet svarer til værdien af en uendelig betalingsrække, ud af erhvervet. Ved salg af fiskefartøjet indgår værdien af de kapitaliserede fiskerettigheder i prisen på skibet, der sælges med tilhørende fiskerettigheder. Der er således eksempler på, at fiskefartøjer er steget til den fire- eller femdobbelte værdi. Der er opstået meget betydelige windfall gains. Færøerne har fået kvotebaroner. Kapitaliseringen af fiskerettighederne, der må formodes at være af engangskarakter, har på ny markant forøget gældsbelastningen af flåden.Til den næste generation af fiskere vil der ikke være nogen ressourcerente!
Føroyskur fiskivinnupolitikkur er ein long røð av skeivum avgerðum. Tað er ein tragedia. Men flestu skeivu avgerðirnar hava verið púra óneyðugar, tí ávarað hevur verið -- frammanundan. Harvið er talan eisini um eina skandalu.


text:
Innbjóðing til tiltak Sum startskot upp á Summarfestivalin skipar Klaksvíkar kommuna og Samvinnan fyri einum tiltaki, sum skal kunna virkir í Føroyum um førleikar teirra lesandi undir og eftir lestur. Endamálið við tiltakinum er at fáa samstarv millum vinnulívið í Norðoyggjum og lesandi uttanlands.
Ofta verður tosað um, at vinnulívið í Føroyum og lesandi uttanlands ikki gagnnýta hvønn annan nóg væl. Tiltakið eggjar báðum pørtum at samstarva og soleiðis geva eitt størri íkast til føroyska samfelagið. Luttakandi fáa høvi at hoyra, hvat Klaksvíkar kommuna kann bjóða lesandi, møta vinnulívsfólki og stuðla endamálinum við at møta fjølment.
Bílig atgongumerkir til Summarfestivalin Um tú sum limir í MFS luttekur á tiltakinum, kanst tú keypa atgongumerki til Summarfestivalin fyri einans 800 krónur. Tú sparur 100 krónur og tilboðið er galdandi fram til 3. august. Keyp av atgongumerki til Summarfestivalin fer fram við at senda ein teldupost til jorun@samvinnan.com; viðmerk navn, lestrarstað og útbúgving. Atgongumerki verður at avheinta og gjalda á staðnum.
Tiltakið verður í Skúlanum við Ósánna hósdagin 4. august, kl. 17.00 – 19.00. Borgarstjórin og varaborgarstjórin bjóða vælkomin, umboð fyri Samvinnan greiða frá, hvussu lesandi og fyritøkur kunna gagna hvørjum øðrum. Umboð fyri vinnulívið – Christian Nagata og Regin Jacobsen – siga nøkur orð, og Hanus G. Johansen framførir livandi tónleik. Eisini verður møguleiki at fáa eitt gott prát við einum góðum bita afturvið.
Tiltakið er ókeypis, og øll eru vælkomin.
Við vón um góða undirtøku
Vinarliga Samvinnan.com


text:
Mentanargrunnur Landsins, ið hevur virkað síðani 1946, vendi sær til Savna fyri at fáa eitt tíðarhóskandi búmerki og grafiskan samleika.
Endamál grunsins er at styðja starv fyri føroyskum máli, bókmentum, list, vísindum og øðrum mentanarmálum, bæði hjá leikum og lærdum.
Grunnurin skal serliga stuðla tiltøkum og verkætlanum, sum kveikja og menna føroyska myndlist, tónlist, bókmentir, sjónleik og aðra list, sum kann javnmetast við hesar listagreinir.
Fríðbjartur Miðberg hevur sniðgivið búmerkið fyri Savna


text:
Makrelgedda (saurifiskaættin)
Scomberesox saurus saurus
(Walbaum, 1792)
Stødd: Mesta longdin er 50 cm, men er vanliga um 30 cm.
Dýpi: Makrelgedda er úr vatnskorpuni og niður á 100 m, gongur í torvum, til havs á vetri, ofta nær landi um summarið.
Litur: Hon er blágrøn um bakið, silvurlitt um síðurnar og undir búkinum.
Lýsing: Makrelgedda er langur og klænur fiskur. Hon er hægri, enn hon er breið. Kjafturin er líkur longum fuglanevi. Undirkjafturin er longri, tó á smáum makrelgeddum eru kjaftarnir javnlangir. Hon hevur langan kropp og stutt sporl. Hon hevur eina ryggfjøður og eina gotfjøður, báðar smáar og aftarlaga á sporlinum. Aftan fyri tær eru einar 5-7 smáfjaðrar eftir sporlinum, bæði undir og omaná. Uggafjaðrarnar eru spískar, næstan tríhyrntar. Búkfjaðrarnar eru smáar, og sterturin er nógv sýldur.
Eyðkenni: Hon kennist á nevinum og á smáfjaðrunum á sporlinum. Beinini eru ikki grøn sum í hornfiski, sum hon annars líkist nakað.
Týdning. Hon hevur vinnuligan týdning í øðrum londum, tó ikki nógvan.
da: Makrelgedde, en: Saury pike, fr: Orphi-maquereau, ís: Geirnefur, no: Makrellgedde, tý: Makrelenhecht
Útbreiðsla: Hon er um alt Atlantshavið millum meginlondini. Undan Íslandi til Føroya. Í Miðjarðarhavinum. Undir Nýfundlandi, úr Meksikoflógvanum til Argentina, kring Bretsku Oyggjarnar til Vesturafrika. Í føroyskum sjógvi er hon fingin á sumri og um heystið á bankunum og úti á djúpum vatni. Hon er sjáldsom við Norðurnoreg, í Norðsjónum og innansyndis í Danmørk.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Hornfiskar Beloniformes
Hornfiskahópurin hevur 5 ættir við umleið 36 slektum og 227 sløgum.
Við Føroyar eru tvær ættir, ið hava eina slekt og eitt slag í part:
Skjóttsvimjandi uppsjóvarfiskar, smidligt skap, og kjaftarnir eru langir, minna um fuglanev. Hjá onkrum sløgum er beinagrindin grønlig.
Ryggfjøðurin og gotfjøðurin eru aftarlaga á sporlinum.
Onkur sløg hava smáfjaðrar aftast á sporlinum, frá stertinum og fram til ávikavist ryggfjøðurina og gotfjøðurina.
Nøkur sløg í hornfiskahópinum liva í feskvatni, onnur í blandingsvatni, men tey flestu liva í sjónum.


text:
Nýggir B-venjarar
TB | 16/06/15
Í summarhálvuni hava venjaraskeið verið skipaði av Fótbóltssamband Føroya. FSF byrjaði B-venjaraskeiðini og vóru 11 úr TB við til B1 venjaraskeiði, seinni aftur var hildið áfram við B2, B3 og B4, har tað so bert vóru tveir í TB, ið valdu at luttaka.
Teir báðir vóru Allan Smedemark og Karl Øster. Í gjárskvøldið var endaliga royndin hjá teimum og stóðu teir báðir royndina.
Praktiska próvtøkan var hildin 19. mei og tann ástøðiligi parturin varð endaður í gjár.
Ein annar suðuroyingur var eisini til próvtøkuna og hevur lokið próvtøkuna til B-licensin, Eyðun “Gullok” Svalbard, sum tó ikki umboðaði Tvøroyrar Bóltfelag.
Tvøroyrar Bóltfelag ynskir teimum hjartaliga til lukku við B-licensin og fegnast um at hava fleiri venjarar við UEFA venjaralicensum.


text:
Skuffandi javnleikur
TB | 22/05/13
3. deild: TB 1-1 07 Vestur
Leygardagin leikti 3.deild fyrsta dystin í sonevnda finalubólkinum, har 8 tey bestu liðini í 3.deild kappast um at vinna deildina og uppflyting.
TB hevði hesaferð vitjan av 07 Vestur, sum eins og TB vann sín innleiðandi bólk. Hetta liðið hjá 07 Vestur er samstundis teirra næstbesta lið, so væntandi fór hetta at gerast ein torførur dystur.
TB byrjaði við hesum 11: Hugin í mál, Páll Heri høgri bakk, Jens Rói og Jákup miðverjar og Pætur vinstri bakkur. Høgri mitt leikti Just, Jan og Allan mitt á miðuni og Búi vinstri mitt. Arthur og Kai vóru fremstir. Á bonkinum vóru Danjal Eli, Jonhard, Pall, Mortan og Petur Joensen.
Dysturin byraði varliga, og spælið var lítið samanhangandi. TB hevði bóltin nógv meira og tá einir 10. min. vóru leiktir, legði TB seg framum. Trukaspæl eftir hornaspark gjørdi at bólturin datt fyri føturnar hjá Jákup Thomasen sum uttan trubuleikar hamraði bóltin uppundir nettakið. Jákup sum áðrin 2013 ikki hevði skorað í vaksnamannafótbólti, er nú toppskjútti hjá okkum við 2 málum, hetta sigur eitt sindur um, hvussu ilt okkara álopspæl hevur við at fóta sær.
Umleið 10. min. seinni javnaði 07 Vestur við góðum máli. TB misti bóltin ófantaliga á miðun vølli, og 07 Vestur fór í álop, har ein vágamaður tók kjansin langt útifrá og setti bóltin sera hegnisliga í síðunetið hjá Hugin, sum var prísgivin.
Restina av fyrra hálvleiki var ikki nakað serligt at skriva heim um. Beint áðrenn hálvleik, átti 07 Vestur at lagt seg framum, tá heili 5 vágamenn sluppu leysir móti TB málinum. Lukkutíð vóru teir sera seinir og ikki minst ófataligir, so onkursvegna náddi Jens Rói aftur og fekk órógvað teir somikið, at tað ikki spurdist meira burturúr.
Eisini átti 07 Vestur møguliga eitt brotssprak, tá Páll Heri sum aftasti maður, tók beinini undan vágamanni, men dómarin, JP. Brattalíð, sá ikki nakað ólógligt.
Seinni hálvleikur gjørdist eitt satt bombarí á 07 Vestur málið. Mortan Enni, sum hendan dagin, styrdi beinkinum, gjørdi eina taktiska snildu í hálvleikinum við at skifta Jonhard inn á miðuna fyri Arthur, sum hevði fingið onkran snudd.
Taktiska uppleggið áðrenn dystin var, at okur skuldu royna at hava 5 samahangandi avleveringar, Jonhard var opinbart tann einasti sum hevði lurtað eftir, og av tí sama setti TB seg fullkomiliga á dystin, og álopini regnaðu móti 07 Vestur málinum. Jan fekk ein fríløbara, Kai hevði eitt gott skot, Just hevði ein 100% kjans, Jonhard hevði ein stóran kjans á málstrikuni, Páll Heri hevði eitt gott langskot, Jákup hevði ein góðan headara, umframt hópin av øðrum álopum ið vóru nær við MEN inn vildi bólturin IKKI. Hetta var aftur ein av teimum døgunum, har bólturin bara noktaði at fara í meskarnar, óansæð hvussu TBarnir royndu seg. Antin rakti TB beint á málmannin ella fór bólturin uttanfyri málið.
So frustratiónirnar blivu sum leið stórar á heimaliðnum og serliga tá 07 Vestur í einum av sínum fáu álopum beint áðrenn leiklok, rakti yvirleggjaran 2 ferðir í sama álopi. Hevði teir fingið bóltin í TB málið og ognað sær sigurin, hevði tað verið størsti stuldur í nýggjari tíð.
Dysturin endaði 1-1 og tað mugu Vágamenn verða mest nøgdir við, tí sæð eftir spæli og kjansum, so var TB tað nógv betra liðið hendan dagin.
JRS


text:
Topplistin.com er heimasíða, ið mátar hvussu viralar søgur á føroysku netmiðlunum eru. Hetta verður gjørt við at telja saman hvussu nógv dáma, deila og viðmerkja til greinar. Samanteljingin er fyri seinastu 24 tímarnar, og í løtuni er okkara grein um Viralu ommuna, tann mest trendy greinin millum føroyingar á sosialu miðlunum.
Langt er niður til søguna á øðrum plássi, sum er ein søga á in.fo um, at ein klaksvíkingur er á Racerunner kapping í Danmark.
Kl. 12 dettur omman tó av listanum, tí tá hevur hon ligið út í 24 tímar.
Í skrivandi stund hava næstan 46.000 hugt at ommuni og 432 fólk hava deilt leinkjuna.
Vitjið Topplistan her


text:
Ingi Samuelsen
09.06.2017 - 14:00
Tíðindi > Lóg & Landaskil > Løgregla
Tað hjálpti væl við eldsløkkingararbeiðinum, tá Brimil kom á Tvøroyri og byrjaði at spræna sjógv á ógvusliga eldin á Varðanum Pelagic.
Nú logar ikki longur, og roykurin er ikki eins nógvur, og hann vær fyrr í dag, sæst á myndunum, sum Kringvarpið hevur sent beinleiðis.
Men tað brennir framvegis, og fráboðanin til fólk um at halda seg burtur, stendur við, segði Jón Klein Olsen, varapolitikommiserur fyri løtu síðani.
Hann segði eisini, at tað fyribils verður mælt frá at drekka kommunala vatnið kring Trongisvágsfjørð, tí at tey ikki vita, um nakað eitrandi er komið í vatngoymslurnar.


text:
Gaming tilhoyr
Dámar tær væl at gama, so er tað als ikki líka mikið, um tú hevur eina vanliga mús ella eina gamingmús. Tað hevur eisini týdning, hvat knøttaborð tú hevur. Hjá elding finnur tú eitt stórt úrval av tilhoyri til teldugaming. Merkini eru ymisk og tú skalt nokk finna tað tilhoyrið, tú skalt brúka fyri at gera gamingina enn meiri spennandi. Vit hava eitt stórt úrval av t.d. gamingmúsum, gamingknøttaborðum, músamáttum serliga gjørdar til gaming og stýrieindum. Sí eisini okkara úrval av tilhoyri til stýristøðir og okkara gamingheadset.
-
SSGLASSCSNOW
- Gunnar Optiks i-AMP linse
- Længere, komfortabel gaming
- Mindre øjebelastning, skarpere detaljer


text:
Orð: Aileene Hanks
Lag: In my Fathers house
Týtt: Kajfinn Hammer
1. Jesus tosar mangan um Sín Faðirs bústað,
at har rúm er fyri hvønn sum á Hann trýr;
Hann er farin frammanundan heim til Staðin,
at tilbúgva okkum bústað, har Hann býr.
Niðurlag: Á, ei vraka Frelsaran, sum til tín talar,
um tú koma vilt til ljósu Himnasalar;
tí har finnast mangir bústaðir á Himni,
um tú trýrt, so skalt tú Himmallandið ná’.
2. Jesus krossardeyðan leið og tók burt dómin,
ja, Hann gav Seg heilt og loysti heimin út.
Og eg veit, ein Morgun signaður skal rísa,
hin nýggja jørðin verður frí frá sorg og sút.
3. Eru vinir, sum tú hevði, farnir frá tær?
Sat í einsemi og græt tú manga ferð?
Vend tær burt frá syndini og kom til Jesus,
tá tú møtir Honum, Hann teg frían ger!


text:
André Olsen 20.12.2016 (21:10)
Tí skiftir Jónas til ÍBV
Fyrr í kvøld gjørdist greitt at føroyski landsliðsleikarin, Jónas Tór Næs, komandi ár skiftir frá B36 til íslendska felagið, ÍBV, sum spælir í bestu íslendsku deildini.
Við in.fo sigur Jónas Tór Næs at hann ikki hevur uppsøkt møguleikan um at sleppa til Íslands, men at ÍBV øgiliga gjarna hevur vilja havt fatur á honum.
– Tað er eitt tilboð komið til B36, sum teir hava góðkent og tí havi eg fingið loyvi til at samráðast við ÍBV.
– Venjarin hjá ÍBV er tann sami sum eg hevði, tá eg spældi fyri Valur í Reykjavík, so vit kennast báðir væl. Hann hevur greitt mær frá, at felagið hevur brúk fyri mær, og tí haldi eg talan er um áhugaverdan møguleika.
Jónas Tór Næs, sum dagliga hevur arbeitt sum løgfrøðingur í Føroyum við síðuna av fótbóltinum, hevur undirskrivað ein eitt ára sáttmála við ÍBV. Hann sigur at alt viðvíkjandi skiftinum passar væl.
– Tíbetur passaði alt væl við skiftinum. Viðvíkjandi arbeiðinum havi eg fingið farloyvi inntil íslendska kappingin endar seint í næsta ár. So eg gleði meg bara eftir at sleppa í gongd, og nú tá eg eri við at gerast 30 ár, veit eg at hetta er helst er talan um seinasta útlendska ævintýrið hjá mær, sigur Jónas Tór Næs at enda.
Jónas Tór Næs hevur seinastu tvey kappingarárini spælt fyri B36. Fyrsta árið gjørdist hann meistari við felagnum, og annað árið – sum ikki hilnaðist eins væl fyri felagið – vann hann heiðurin sum ársins leikari í felagnum. Jónas Tór Næs hevur spælt 48 landsdystir fyri Føroyar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vetrarfilmurin fekk heiðurin fyri besta online film.
Súsanna Sørensen frá Visit Faroe Islands og Tór Verland Johansen, frá Sansum, vóru við til handanina av filmsheiðurslønini í dag.
- Vit eru errin av at hava vunnið hetta 1. plássið. Tað vísir at filmurin heldur eitt høgt støðið, ið rakar málbólkin, vekir kenslur og selur Føroyar. Tað er altíð gott at fáa heiður fyri tað arbeiðið ein ger, ikki minst í Týsklandi, sum er heimsins størsti ferðavinnumarknaður og har kappingin tí er serliga hørð, sigur Súsanna Sørensen, leiðari fyri marknaðarføring og PR hjá Visit Faroe Islands.
Tór Verland Johansen, kundastjóri á Sansum, vísir á, at vetrarfilmurin varð sera væl móttikin av øllum føroyingum í september í fjør. At filmurin verður heiðraður við altjóða filmsheiðursløni í Berlin, er bert ein staðfesting av, at filmurin eisini rakar plett uttanlands.
- Eg vil takka øllum, sum eiga sín lut í, at vetrarfilmurin bleiv so góður, sum hann bleiv. Fólk, myndir, tónleikur og kenslur ganga upp í eina hægri eind. Hetta er tí ein stórur heiður til øll tey mongu, sum onkursvegna hava tikið lut í vetrarfilminum. Eisini er tað ein heiður til allar føroyingar, tí filmurin gevur eina erliga mynd av teimum upplivingum, sum Føroyar hava at bjóða ferðafólkum, sigur Tór Verland Johansen.
Tað eru føroysku Sansir og Kovboyfilm, sum saman við donsku Liquidminds hava staðið fyri framleiðsluni av vetrarfilminum hjá Visit Faroe Islands. Sama toymi stóð fyri summarfilminum, sum í fjør vann heili fimm altjóða filmsheiðurslønir.
Filmurin kann síggjast niðanfyri.


text:
21. november 2010
Kennir tú landið - Myndakapping
Svara við at trýsta á "viðmerkingar" niðanfyri.
Vegleiðing niðanfyri við at trýsta á "Les meira"
Lagt út av Hans Pauli 4 viðmerkingar
Frámerkir: Myndakapping
18. november 2010
Røktingar & Marknaðar dagur í Havnardali 27.11.2010 kl. 11-15
Røktingar & Marknaðar dagur í Havnardali 27.11.2010 frá kl. 11-15
Høvi er at selja og keypa gamla/nýggja rossa útgerð.
Djóralæknin (Bergur) kemur at geva ormakur, og svara spurningum.
V
Nevndin
Lagt út av Knút 0 viðmerkingar
Frámerkir: Tiltøk
17. november 2010
14. november 2010
Kennir tú landið - Myndakapping
Mynd 1. Hvussu eitur fjallið ?
Mynd 2. Hvussu eitur økið ?
Svara við at trýsta á "viðmerkingar" niðanfyri.
Vegleiðing niðanfyri við at trýsta á "Les meira"
Flest 1.pláss seinastu 7 árini ?
Jú, tað hevur Hans Pauli Poulsen á Sólvindi. Hetta og mangt annað er skjótt at finna fram í online kappingaryvirlitum.
Meira er at finnað á : kappingar.ross.fo
Lagt út av Hans Pauli 0 viðmerkingar
7. november 2010
Kennur tú landið - Myndakapping
Her er so aftur eitt umfar av mynda kappingini. Tað eru tvær myndir og onnur er ætlandi lættari at kenna.
Svara við at trýsta á "viðmerkingar" niðanfyri.
Vegleiðing niðanfyri við at trýsta á "Les meira"
Frámerkir: Myndakapping
4. november 2010
Áheitan
Rundgirðingin í høllini er uppkomin og høllin er annars klár til veturin.
Fólk eru so smátt byrja at nýta hana og í hesum sambandi verður heitt á øll um at taka væl upp eftir sær. Her verður serliga hugsað um rossalort, ið má takast upp so hvørt.
Føroya Ríðingarfelag
Lagt út av Føroya Ríðingarfelag Tórshavn 0 viðmerkingar
Abonner på: Indlæg (Atom)


text:
Ari av Rana
01.11.2017 - 14:53
Mentan > Heilsa & Umhvørvi > Heilsa & Vælvera
Mánaðurin, har menn lata yvirskeggi vaksa, fyri at minna hvønn annan at lurta eftir heilsu síni, er byrjaður. Tað er ein sannroynd at menn eru treiskir, og ikki vilja fara til lækna, hóast okkurt er galið. Movember, er mánaðurin har vit so minna hvønn annan á, at tað er týdningarmikið at lurta eftir kroppinum, og at fara til lækna, er okkurt galið.
Í samband við Movember hevur Krabbameinsfelagið latið gjørt endurskin fyri at minna menn á hetta sama, og taka sína heilsu í álvara. Endurskinið kann keypast umvegis nethandilin á heimasíðuni hjá Krabbameinsfelagnum og á Tjaldurs Apotekið í SMS.


text:
Above and beyond
ABOVE AND BEYOND er ein skjóttgangandi, sansamettandi sýning, har klassiska søgan um øra vísindafólkið og royndarkaninina ger seg galdandi í tráð við spurningin um, hvussu eksponentiella menningin av talgildari tøkni seinastu áratíggjuni hevur sína ávirkan á menniskjað.
Talgild tól og appir eru vornir aktørar í dagsins samfelagi, ið krevja nógv av okkara kognitivu heilaresursum, og kappast sostatt við aðrar týdningarmiklar heilaførleikar so sum stutttíðarminnið, hugsavnan, og hvussu vakið okkara sansa-apparat er.
Hvat vit gera, hvussu vit sansa, hvussu vit føra okkum fram og atburður okkara millum verður meira og meira ávirkaður av talgildari tøkni í gerandisdegnum. Talgild miðlan hevur ein instantan eginleika, ið krevur, at vit mugu laga okkum til at móttaka nýggja informatión í sera høgari ferð. Tó er okkara tørvur á nærleika, friði, hvíld og sjálvsræði er enn tann sami sum fyri 100 árum síðani. Men ofta offra vit hendan tørvin til frama fyri tøkniligan og talgildan framburð uttan at spyrja nærri at, um hann gagnar okkara lívi.
Í hesum stykki traðkar áskoðarin inn í ein heim við estetiskum íblástri úr 60'ara science fiction, surrealismu og hipstaramentan. Tveir gátuførir leiklutir útføra ymiskt royndarvirksemi, ið trýstir kognitivu heilaresursirnar og kropsligar førleikar til tað ytsta. Hetta við einum koreografiskum konsepti, ið er makan til tað talgilda: títt, tilvildarligt, instant, og við einari rúgvu av undirliggjandi turrum humori og fangandi tónleiki.
Sostatt eru modernaður dansur, performance-list og ein heimagjørd elektronisk maskina við til at skapa eitt pall-landslag og eina hendingargongd, ið pallsetur skuggasíðuna av talgildari tøkni: troytta og útlúgvaða kroppin sum metafor fyri gjónna millum ta ovurstóru mongd av kunning, ein noyðist at halda skil á í 21.øld, og hvat okkara kroppar og tilvitska evolutionert megna.
Koreografur: Daphna Horenczyk
Dansarar: Búi Rouch og Daphna Horenczyk
Ljós-sniðgeving: Súni Joensen
Listalig ráðgeving: Ariel Cohen og Luan de Lima de Silva
Rekvisittir: Ilya Kull
Plakat og grafisk sniðgeving: Doris Maximiliane Würgert
Tónleikur: Naduve, The Residents, Soulwax, Lady Gaga
Treylari: Fabian Schober
Stuðlar: Tjópallur Føroya, Leiklistaráðið, Mentanargrunnur Landsins, Tórshavnar Kommuna
Sýningar:
4. januar kl. 19.30
5. januar kl. 19.30
6. januar kl. 20.30
Longd: 1 tími
Prísur: 200,-


text:
Venta Maersk hevur siglt gjøgnum landnyrðingsleiðina
Fyri umleið einum mánaði síðan stevndi danska
bingjuskipið, Venta Maersk, úr Vladivostok. Nú er skipið komið í Norðsjógvin
eftir at hava siglt Landnyrðingsleiðina norður um Russland og Sibiria.
Hetta er fyrstu ferð,
at eitt bingjuskip hevur siglt landnyrðingsleiðina.
Fyrr var tá púra
óhugsandi, men bingjuskipið Venta Maersk hevur altso gjøgnumført túrin gjøgnum
landnyrðingsleiðina. Ísurin hevur nevniliga flutt seg so mikið nógv, at nú ber
til at sigla ígjøgnum.
Venta Maersk fór
úr russiska kyrrahavsbýnum Vladivostok 23. august, og legði inn í Busan í
Suðurkorea. Ferðin gjøgnum Landnyrðingsleiðina byrjaði 6. september. Ellivu
dagar seinni hevði Venta Maersk siglt gjøgnum alla Landnyrðingsleiðina.
Í løtuni hækkar
hitin í Arktis tvífalt so skjótt, sum miðalhitn á jørðini annars. Tað merkir
veldugar broytingar í Íshavinum á norðurhálvuni.
Seinastu árini
hava granskarar savnað upplýsingar um Arktiska Havið. Her hava teir skrásett,
at ísurin tekur seg longur og longur aftur, tá hann smeltar um summarið.
Samstundis tekur tað alt longri tíð, áðrenn sjógvurin aftur frystur til ís.
Kelda: Politiken
/ DR


text:
Okkara ungu aftur til Føroya
31. august 2015
Føroyar hava ikki liði ikki á odda, tá talan er um at skapa møguleikar fyri okkara ungu lesandi. So gott sum allur hægri lesnaður hevur verið uttanlanda. Ein stórur partur av ungdóminum, sum fer av landinum, vendir ikki heimaftur, tí okkum vantar, vinnu- og bústaðarmøguleikar.
Um tey lesandi hava vánaligar bústaðar- ella útbúgvingarumstøður, ávirkar hetta trivnaðin og møguleikan fyri at tilogna sær nýggja vitan til gagns fyri vælferðarsamfelagið.
Hesin trupulleiki verður ikki loystur eftir einum degi, men vit eru byrjað. Vit eru farin undir alternativa bygging, hetta kemur uppá sikt at broyta bústaðarmarknaðin, so hann verður meira liðiligur, og tað fer at tæna bæði yngri og eldri. Vit kundu ynskt at tað gekk skjótari, men avgerandi við tílíkari bygging er, at kostnaðurin ikki gerst ov høgur. Vit eru í einum hákonjunturi, hvar alt hevur yvirprís.
Til seinasta val var málið, at vit skuldu vera 55.000 føroyingar innan ár 2020. Um tað skal lata seg gera skulu, grundleggjandi ting upp at venda, kanska ótraditionellar loysnir. Her finst ongin einføld loysn.
Sagt verður, at skal eitt framkomið samfelag hava búskaparliga menning, er fyrsta treytin, at samferðsluviðurskiftini eru tíðarhóskandi. Hóast ilskast hevur verið um tunlar og vegir, hvør skal gjalda og hvør ikki skal gjalda, so eru hesi viðurskifti sera týdningarmikil fyri okkara samfelag. Vit kunnu í dag staðfesta, hvussu stóran týdning samferðsluviðurskifti hava. 85% av øllum føroyingum hava fast samband, og kunnu koyra til og frá arbeiði ella skúla.
Tað sama ger seg galdandi, tá vit tosa um samferðslu við útheimin. Um, og hvussu, hetta kann gerast bíligari. Til seinasta val vóru nógvir tankar um, hvat framtíðin fór at innibera, hvat flogferðslu viðvíkur, longdan vøll nýggjan terminal, alt stóð í stórum forvantningum.
Tann nógv eftirspurda útbyggingin, sum skuldi skapa kappingin kom at geva okkum bíligari prísir, tí kapping fór at verða á økinum. Vit hava onga kapping, men onkrir prísir eru blivnir bíligari. Vit mugu bara staðfesta, at áhugin at taka kapping upp ikki er til staðar.
Príslegan á ferðaseðlum millum Føroyar og Danmarkar kann hava stórar avleiðingar fyri okkara lesandi. Um okkara ungu, sum eru farin av landinum at lesa í eitt longri tíðarskeið, ikki hava møguleika at koma heim á klettarnar til familju, vinir og kenningar við jøvnum millumbili, fyri ein sámuligan prís, kann lestrartíðin gerast til eina endaliga fráflyting.
Lat okkum halda fokus á útbúgvingar og tey sum lesa uttanlanda, so Føroyar ikki kámast fyri teimum. Tað kann skapa enn størri fólkavøkstur.
Góðu veljarar, hetta verður mítt seinasta íkast til hetta valið. Nógv hevur verið sagt og lova, seinastu vikurnar. Vit eiga at rætta upp á nøkur ting, men lat okkum halda fast og ikki gera nakað í óðum verkum.
Vit hava eitt gott samfelag, lat okkum gera tað enn betri.
GOTT VAL!
Eivin H. Jacobsen, løgtingsmaður
Valevni Sambandsfloksins til løgtingsvalið
RN
Aftur


text:
Tróndur Arge 13.03.2017 (10:10)
Jóannes Bjartalíð er nýggjur á landsliðnum
Jóannes Bjartalíð er nýggjur á landsliðnum. Ársins ungi spælari seinastu tvey árini fekk í dag landsliðsboð á fyrsta sinni, tá Lars Olsen úttók hópin til landsdystin móti Andorra 25. mars.
Lars Olsen boðaði eisini frá, at Jákup Mikkelsen gevst sum málmansvenjari hjá landsliðnum. Nýggjur málmansvenjari er Emeka Andersen, sum er fyrrverandi málverji hjá Brøndby.
Hópurin er:
Málverjar;
Gunnar Nielsen, FH (ICE)
Teitur M. Gestsson, HB
Símun Rógvi Hansen, NSÍ
Verjuspælari:
Jónas Þór Næs, ÍBV (ICE)
Atli Gregersen, Víkingur
Hørdur Askham, KÍ
Jóhan Troest Davidsen, HB
Odmar Færø, B36
Bárður Hansen, NSÍ
Viljormur Davidsen, Vejle BK (DEN)
Miðvallarar:
Rógvi Baldvinsson, Bryne (NOR)
Pól Jóhannus Justinussen, NSÍ
Gilli Sørensen, SK Brann (NOR)
Hallur Hansson, AC Horsens (DEN)
Kaj Leo í Bartalsstovu, ÍBV (ICE)
Sølvi Vatnhamar, Víkingur
Jóannes Bjartalíð, KÍ
Áleyparar:
Jóan Símun Edmundsson, OB (DEN)
Klæmint A. Olsen, NSÍ
Páll Klettskarð, KÍ
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
04.08.2015 - 23:37
Tíðindi > Samfelag & Politikkur > Landspolitikkur
Dagurin í dag vísti seg at vera seinasti arbeiðsdagur í Løgtinginum hjá Gunvør Balle, tingkvinnu fyri Tjóðveldi.
Gunvør kom sendandi inn á Løgting á valinum í 2011. Við 358 persónligum atkvøðum var hon vald sum fjórði á tjóðveldislistanum.
Hon hevur gjørt av ikki at stilla uppaftur. Suðurstreymoyar Tjóðveldisfelag hevði uppstillingarfund í kvøld, og Gunvør Balle er ikki á listanum.
- Hesa avgerð havi eg hugsað væl og leingi yvir, og kenslan sigur mær, at tað er ein røtt avgerð, sigur Gunvør Balle í kvøld.
Hon greiðir frá, at hugurin í nóg stóran mun ikki er til staðar til tað heilt serliga, sum krevst.
- Tú krevur at hava sálina og hjartað 100% við tá tú bjóðar teg fram í politikki. Hevur tú ikki tað, ert tú ikki erlig yvir fyri tæs sjálvum og veljarunum, skrivar tingkvinnan á Facebook í kvøld.
Meðan Gunvør Balle hevur sitið á Løgtingi hevur hon havt farloyvi frá uttanríkisdeildini í Tinganesi, har hon hevur arbeitt, eitt nú sum sendihari Føroya í Íslandi. Hon fer nú aftur í uttanríkisdeildina at arbeiða.


text:
Theodor Thomassen
Theodor Thomassen (føddur 28. oktober 1908 í Sørvági, deyður 9. mars 2016 í Sørvági) var tann elsti føroyingurin nakrantíð. Hann gjørdist 107 ára gamal og 4 mánaðir og 12 dagar.
Í 1930 giftist Theodor Nenceu Hansen, sum eisini varð ættað úr Sørvági.[1] Theodor og konan bygdu sær hús og saman fingu tey 10 børn. Hann gjørdist einkjumaður í 1987. Theodor Thomassen hevði handil í Sørvági og róði út einsamallur, til hann var gott 98 ára gamal. Við børnum og barnabørnum vóru eftirkomararnir hjá Theodori omanfyri 100 í tali, tá ið hann andaðist. Hann sovnaði stillisliga inn mikukvøldið 9. mars 2016.
Seinastu árini av lívi sínum búði Theodor heima hjá dóttrini Elisu. Kringvarp Føroya var og vitjaði hann ella ringdi til hann hvørt ár á føðingardegi hansara tey seinastu árini hann livdi.
Tá ið Theordor fylti 105 ár, segði hann við Kringvarpið, at hann ikki hevði væntað at gerast so gamal, tí tað lá ikki til slagið. Pápin doyði bert 48 ára gamal, og ein pápabeiggi gjørdist bert 31 ára gamal. Hann hevði tá 107 eftirkomarar.[2]
Hvørja ferð Kringvarpið tosaði við Theodor, hevði hann skilið og fylgdi við í tí, ið hendi í samfelagnum, eisini í politikki. Sigrun Brend var tann frá Kringvarpinum, ið ofta tosaði við hann fyri Kringvarpið.
Tá ið Theodor á 105 ára føðingardegi sínum varð spurdur um, hvat hann hevði etið nógv av gjøgnum lívið, svaraði hann, at hann hevði altíð etið nógvan fisk og nógva grind, bæði tvøst og spik, og fiskurin var saltfiskur, ræstur fiskur, turrur fiskur, feskur fiskur, frikadellur og knettir. Spurdur um hvat hann ynskti sær í føðingardagsgávu frá Sigrun Brend, so svaraði hann, at hann átti alt ið honum tørvaði, men kanska eina plátu av reinari sjokolátu.[2]
Innihaldsyvirlit
Seinasta heilsanin[rætta | rætta wikitekst]
Tá ið Theodor fylti 107 ár, var Kringvarp Føroya við Sigrún Brend og vitjaði hann. Tá ið hon spurdi hann um uppskriftina uppá eitt so langt lív, so svaraði hann, at hann hevði ikki nakra uppskrift,[3] men so siteraði hann 2 ørindi úr danska sálminum Tag Jesus med, ið danska sálmaskaldið Adolf Langsted yrkti í 1895:[4]
Tag Jesus med, hvorhen du længes,
da bliver du så let i sind.
Og hvor din frelser ude stænges,
der skal du ikke selv gå ind.
Tag Jesus med hvorhen du farer,
så skal du aldrig fare vild.
Da vogter på dig engleskarer,
om verden lukker øjet til!
Jarðarferðin[rætta | rætta wikitekst]
Theodor fór til gravar úr Sørvágs kirkju týsdagin 15. mars. Sørvágs kirkja var fullsett, tá presturin Inga Poulsen Dam prædikaði. Hon gav eina góða lýsing av Theodori, tá hon í prædikuni segði, at gudsótti, nøgdsemi og bjartskygni virkaði javnvág í langa lívinum hjá Theodori.
Met[rætta | rætta wikitekst]
Theodor Thomassen eigur metið sum Føroya elsta fólk nakrantíð. Áðrenn Theodor tók metið, átti Drikka á Fløtti við Gjógv hetta metið. Hon varð fødd 2. juli 1875 og doyði 23. november 1980 - 105 ára gomul.[5] Um føroyingar ið búðu uttanlands verða taldir við, so átti Jóhannes Tauser av Eiði, sum búði í Helsingør seinna partin av sínum lívi, hetta metið áðrenn Theodor. Jóhannes Tauser gjørdist eins og Drikka á Fløtti 105 ár. Hann var bert 42 dagar undir 106 ár, tá hann doyði.[6]


text:
NemKonta
NemKonta er ein vanlig bankakonta, sum almennir stovnar í Danmark nýta til veitingar til borgarar.
Um tú skalt fáa veiting gjøgnum danskar almennir stovnar - SU, pensjón, avlopsskatt ella aðra veiting - er neyðugt, at tú skrásetur eina av tínum kontum til eina NemKontu.
Tú kanst lætt broyta eina av tínum vanligu kontum í Suðuroyar Sparikassa til eina NemKontu, og tú velur sjálv/-ur hvør konta skal broytast.
Tó krevst, at tú hevur fingið danskt persónsnummar (cpr.nr.), áðrenn NemKonta verður skrásett.
Vilt tú hava NemKontu, ert tú vælkomin at seta teg í samband við okkum.


text:
Johan Dahl sannførdi ikki vinnunevndina um Arbeiðseftirlitið
Í samráðnum í vinnunevndini í dag kom fram, at landsstýrismaðurin ikki kann veita nakra trygd fyri, at uppgávurnar hjá Arbeiðseftirlitinum verða røktar eins væl eftir, at stovnurin fyrst er skerdur sera nógv, og síðani lagdur saman við Heilsufrøðiligu starvsstovuni, sum eisini hevur verið fyri stórum fíggjarligum niðurskurði.
Fíggjarliga skerjingin av Arbeiðseftirlitinum byrjaði í 2009 og síðani er stovnurin niðurspardur við á leið 20%. Sparingarnar eru fyrst og fremst raðfestingar hjá landsstýrinum, umframt at fíggjarnevndin omaná valdi at mæla til enn størri sparing, sum ein meirluti av Løgtinginum samtykti. Úrslitið er ein ógvuslig niðurlaðing við fleiri uppsøgnum, og tað sigur seg sjálvt, at tað fer at hava avleiðingar fyri dygdina av eftirlitinum.
Ikki fyrr enn stovnarnir veruliga eru samskipaðir ber til at síggja endaligu avleiðingarnar av stóru sparinginum. Eingin ivi er um, at stjórin á samalagda stovninum veruliga skal at kýta seg, at fáa tingini at virka undir sera trongu kørmunum.
Eftir at hava fingið svar í løgtinginum uppá eina røð av fyrispurningum um málið stendur rættuliga greitt, at niðurraðfestingin av Arbeiðseftirlitinum heilt greitt fer at merkjast. Samráðið í dag flutti ikki nakað í so máta.
Bjørt Samuelsen og Kári P. Højgaard
løgtingslimir


text:
17. aug. 2016 Listaskúli Føroya leggur í løtuni heystskrá. Á henni verða eisini onkur skriviskeið. Kunning um hesi kemur skjótt. ——— Skeiði “Sig søgur, so vit minnast tær”, ið er eitt skeið fyri starvsfólk á dagstovnum og lærarum í innskúlingini, ber til at kunna tykkum eitt sindu um HER og… les meira…. →
Í gjárkvøldið upplivdi eg, saman við eini 70 øðrum fólkum, at søgur gera mun. Eg helt ein heilt nýggjan fyrilestur fyri 1. ferð og hevði eina frálíka uppliving. Í fleiri dagar frammanundan stúrdi eg illa, meðan eg fyrireikaði fyrilesturin. Mær dámar onki at standa fyri eini fjøld av ókendum fólkum og bara… les meira…. →
Leygardagin 21. mars hevði eg eina sera áhugaverda arbeiðsuppgávu. Eg var biðin at gera eitt skeið fyri starvsfólk á einum barnagarði, ið fegin vildu gerast betur til at siga søgur. Alla vikuna upp undir sólarmyrkingina sat eg við nervum og fyrireikaði skeiði. Hetta er ikki nakað eg beinleiðis hevði gjørt fyrr, ikki… les meira…. →


text:
- Hetta sær sera gott út. Nú skulu vit altíð ansa eftir at taka veljarakanningar við fyrivarni, men her er ein greiður tendensur fyri okkara viðkomandi, og tendensurin er, at vit fáa alsamt størri undirtøku.
Jørgen Niclasen, formaður Fólkafloksins er rættiliga ovfarin av góða úrslitinum í veljarakanningini, sum spyr.fo gjørdi fyri Portalin í gjárkvøldið.
Fólkaflokkurin stendur til at fáa 27,5 prosent, og so stórur hevur flokkurin ikki verið í nýggjari tíð. Undir krígnum lá flokkurin eitt skifti kring helmingin av atkvøðunum, men politiska landslagið tá kann ikki samanberast við nú.
Besta valið hjá Fólkaflokkinum seinastu 40 árini var í 1988, tá flokkurin fekk yvir 23 prosent og 8 tingfólk, og so til næstseinasta val, í 2011, tá Fólkaflokkurin fekk 22,7 prosent og somuleiðis 8 fólk.
Nú stendur flokkurin til 27,5 prosent og 9 tingfólk.
- Hóast endaliga úrslitið helst ikki verður so gott, so frøir tað meg, at vit hava framgongd. Orsøkin er sjálvandi fyrst og fremst ónøgd við sitandi samgongu. Men eg haldi eisini, at tað kann hava ávirkað veljaran, at vit í seinastuni hava lagt fram fleiri ítøkilig uppskot fyri ting, og hava víst á alternativar loysnir heldur enn bara at havast at sitandi stýri, sigur Jørgen Niclasen.
Fegnast um persónliga undirtøku
Hinvegin eru tendensurin ikki líka greiður, tá veljarin verður spurdur um møgulig løgmanseni eftir eitt komandi løgtingsval. Hóast Fólkaflokkurin 27,5 prosent ætla av velja Fólkaflokkin, so eru tað bert 16 prosent, sum ynskja Jørgen Niclasen til løgmann.
Men hetta ørkymlar als ikki Fólkafloksformannin.
- Hetta er fantastiska gott. Tú skalt minnast til, at á undanfarnum líknandi kanningum hevur tað bert verið tvey til trý prosent á veljarunum, sum hava peikað á meg til løgmann, og tí eri eg heilt ovfarin av, at hetta talið nú er komið upp á 16 prosent, sigur Jørgen Niclasen.
Meira leggur hann ikki í hesa kanning, tí tað plagar altíð at vera so, sitandi løgmaður stendur seg væl í slíkum kanningum.
Les eisini: Fólkaflokkurin rennur frá hinum flokkunum


text:
Námsætlan fyri føroyskt á E stigi (Yrkisnám)
1. Samleiki
Føroyskt á E stigi tekur støði í næminginum í síni heild, varðar um vitbornu evnini, eins og tey kensluligu og sosialu. Lærugreinin er miðdepil í søgu- og nútíðarhøpi, eins og í føroyskum og altjóða samanheingi.
Við at síggja móðurmálið og mentanina í søguligum og tjóðarligum høpi, fær næmingurin innlit í og verður tilvitaður um føroyska samfelagið. Altjóða sýni í føroyskum er við til at menna mentanarfatan, tolsemi og virðing fyri fólki úr øðrum mentanum, og er við til at menna yrkisfakliga førleikan hjá næminginum.
Kjarnin í lærugreinini føroyskum byggir á eitt breitt úrval av føroyskum tekstum, bæði munnligum, skrivligum og samansettum tekstum, har samspæl er millum skrift, ljóð og mynd. Lærugreinin byggir sostatt á víðkaða teksthugtakið, har omanfyri nevndu teksthugtøk eru umboðað.
2. Endamál
Undirvísingin í føroyskum á E stigi hevur til endamáls, at næmingurin:
- mennir sínar lesi- og skriviførleikar umframt síni samskiftisevni
- styrkir sínar førleikar og síni evni at orða seg munnliga og skrivliga á føroyskum
- styrkir sínar førleikar og síni evni at lurta eftir og lesa ymisk tekstsløg, við tí fyri eyga at skilja og fáa eitthvørt nýtiligt burturúr tí hoyrda ella lisna
- gerst meira tilvitin um dagliga málnýtslu og um málið sum samskiftisamboð og samskiftismiðil
- mennir góðar og hóskandi arbeiðsvanar, læringarhættir og vandna og kritiska hugsan
- fær lagt støði undir lívslanga læring, umhugsni og virkni í samfelagsligum høpi.
3. Stig og tímatal
Í føroyskum á E-stigi verður undirvíst 55 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til skrivliga próvtøku í kjarnaøkjunum og til munnliga próvtøku í bæði kjarnaøkjum og ískoytisøkjum.
Næmingurin skal skjalfesta tað, sum undirvísingin fevnir um, og hetta tilfar verður samlað í skjalamappu, sum er partur av grundarlagnum undir endaligu próvtøkuni. Í minsta lagi ein skrivlig uppgáva skal snúgva seg um tvørgreinaliga skriving, ið fevnir um føroyskt og eina ella fleiri aðrar lærugreinar.
Kjarnaøki
Lærugreinin føroyskt hevur 4 ymisk kjarnaøki, ið eru tey somu frá lægsta til hægsta stig. Økini umskarast og virka fyri ein stóran part saman í undirvísingini:
Talaða málið
Kjarnaøkið talaða málið snýr seg um at koma til orðanna, at lurta og at rannsaka talaða málið. At samskifta væl og skiljandi og at duga at lýða á eru avgerandi felagsligir og mentanarligir førleikar. Støðan, samskift verður í, skapar karm um samskiftisháttin. Undirvísingin skal tí fevna um ymisk tekstsløg, sum hvørt á sín hátt skulu styrkja fatanina av ymiskum munnligum samskiftisháttum og av leiklutum teirra samskiftandi. Arbeitt verður við kjakmentan, mállæru, samskifti og próvførslu.
Skrivaða málið
Kjarnaøkið skrivaða málið snýr seg um at lesa og skriva føroyskt. At lesa og skriva eru javnskipaðar lærutilgongdir, har næmingurin mennir skriviførleikan við at lesa og lesiførleikan við at skriva. Hugur næmingsins at lesa og skriva skal stimbrast og somuleiðis tilvitan hansara um lesi- og skrivitilgongdina. Arbeitt verður við mállæru og rættskriving umframt samvirkanini millum snið og innihald. Arbeitt verður við hutøk sum at greina og tulka tekst, umframt at seta tekstin í størri høpi. Harumframt verður arbeitt við fakliga skriving og miðlan, og í undirvísingini verður dentur lagdur á at geva rúm fyri teirri yrkisgrein, næmingurin hevur valt. Tekstatilfarið myndar eitt úrval av føroyskum gerandisteksti, ið kann vera av bæði fagur- og yrkisbókmentaligum slag.
Samansettir tekstir
Kjarnaøkið samansettir tekstir snýr seg bæði um at lesa og at skapa tekstir. Samansettir tekstir sipar til víðkaða tekstahugtakið, har tekstir kunnu vera settir saman av t.d. skrift, ljóði og myndum. Arbeitt verður við ymiskum framsagnarháttum, har tekstviðgerðin er grundað á ástøði um samskifti. Tekstatilfarið fevnir m.a. um heimildartekstir, yrkistekstir, lýsingartekstir, netsíður, filmar, leikir og songtekstir.
Málkunnleiki
Kjarnaøkið málkunnleiki fevnir um mállæru, málsøgu og málrøkt. Næmingurin fær innlit í málið sum skipan og tilknýti tess til mentan og samleika. Arbeitt verður við grundleggjandi mállæru, umframt málsøgu, og komið verður inn á norðurlendska málfelagsskapin.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Í lærugreinini føroyskum eru førleikamálini lutað sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna føroyskt mál sum samskiftismiðil og sum mentanar- og vitanarbera. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað nátturutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. Lærugreinin føroyskt hevur høvuðsleiklutin í hesi menning. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum, so sum at tala, skifta orð, lýða á, próvføra og bera fram egnar metingar.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka.
Førleikin at rokna snýr seg um evnini at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandistekstir, og tí hevur undirvísingin í føroyskum sín avgerandi lut í hesi menning.
Førleikin at nýta tøknilig amboð er í føroyskum at duga at nýta kunningartøkni, ið er ein fortreyt fyri øllum fjarskifti. Næmingurin skal eisini virða etisku reglurnar, tá ið samskift verður við kunningartøkni.
At kanna
At kanna er ein íborin førleiki. At granska er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg í føroyskum um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um mál og bókmentir. Frá 1. floksstigi skal næmingurin læra at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at síggja gagn og gleði í yrkis- og fagurbókmentum og til at fregnast um mál- og bókmentafrøðiligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt og harvið virða meginreglurnar fyri upphavsrætt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg í føroyskum um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu bókmentalig og listarlig nýbrot hava broytt lívsáskoðanir og mentan. Næmingurin skal læra, at tekstframleiðsla er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at gera sær fyrimyndir skal næmingurin læra at meta um dygdina í avrikum hjá sær sjálvum og øðrum.
Fakligir førleikar
Føroyskt hevur endalig mál á E stigi.
Talaða málið
Næmingurin dugir
- at orða seg málsliga rætt og greitt í mun til samskiftisstøðuna
- at nýta ymiskar samskiftishættir í samrøðu, orðaskifti og framløgu
- at nýta viðkomandi og sakliga próvgrund í kjaki og vera opin fyri próvførslum hjá øðrum.
Skrivaða málið
Næmingurin dugir
- at greina, tulka og seta í frásjón ymisk tekstsløg
- at nýta kunnleika úr øðrum lærugreinum til at seta tekst í størri høpi
- at skriva ymisk yrkisviðkomandi tekstsløg
- at orða seg málsliga rætt og greitt í viðkomandi høpi
- at nýta teldu sum amboð, duga tekstviðgerð, at nýta orðabøkur og leitiskipanir, myndaviðgerð og framløguforrit.
Samansettir tekstir
Næmingurin dugir
- at greina, tulka og seta í frásjón eitt úrval av samansettum tekstum
- at lýsa og nýta ymisk tekstsløg í samansettum tekstum
- at lýsa og meta um, hvussu mál og tekstsløg vera nýtt innan ymisk yrkisøki og í ymiskum samfelagsligum høpi
- at nýta teldu til framløgu og sameina ymiskar samskiftismiðlar, t.d. skrift, mynd og ljóð.
Málkunnleiki
Næmingurin dugir
- at vísa á innlit í føroysku málskipanina
- at vísa á grundleggjandi innlit í føroyska málsøgu og vísa á málskyldskap við hini norðurlendsku málini
- at vísa á kunnleika til norðurlendsku grannamál okkara bæði í talu og á skrift.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Próvtøkuhættir
Hildin verður ein munnlig próvtøka.
Munnliga próvtøkan
Próvhoyringin varir umleið 20 minuttir, íroknað próvdøming. Fyrireikingartíðin er í minsta lagi 30 minuttir, íroknað útflýggjan av tilfari og vegleiðing. Skúlin kann áseta longda fyrireikingartíð, um mett verður, at vavið á uppgávum og próvtøkuháttur annars tala fyri tí.
Skúlin ger próvtøkuspurningar og -tilfar, sum umboðar førleikamálini í námsætlanini.
Próvtøkutilfarið skal vera valt soleiðis, at tað í tema ella á annan hátt er knýtt at evnum, økjum o.tíl., sum arbeitt hevur verið við í undirvísingini, og tað skal í síni heild umboða øll faklig mál í lærugreinini.
Próvhoyringin er ein faklig samtala millum próvtakara og próvhoyrara, og tekur samtalan støði í framløgu próvtakarans av egnum tilfari úr skjalamappuni, sum næmingurin hevur valt frammanundan próvtøkuni, umframt í tí próvtøkuspurningi, sum próvtakarin hevur arbeitt við í fyrireikingartíðini.
Skúlin kann áseta serstakan próvtøkuhátt, sum hevur við sær, at tillutanin av próvtøkuspurningum fer fram á annan hátt enn við lutakasti. Tilfarið úr skjalamappuni, sum næmingurin hevur valt at fara upp til próvtøku í, og sum skúlin hevur góðkent, skal ikki sendast próvdómara.
Dømingargrundarlag
Í dømingini verður dentur lagdur á, í hvønn mun próvtakarin lýkur tey mál, sum eru sett í lærugreinini. Próvtakarin skal við støði í einari fakligari tilgongd sýna evni sjálvstøðugt á greiðum máli at leggja fram og viðgera tilfar við støði í próvtøkuspurningi/um. Hann skal sýna, at hann dugir at taka fram týðandi tættir í tilfarinum, seta teir í samband við tættir í undirvísningini og seta próvtøkutilfarið í frásjón. Próvtakarin skal duga at nýta føroyskfakliga vitan og grundleggjandi háttaløg í lærugreinini.
Givið verður eitt próvtal við støði í einari heildarmeting av samlaða avriki próvtakarans.
Próvtalslýsing
Munnligt E-stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Í teirri ávísu undirvísingargongdini ber til at leggja høvuðsdent á eitt av kjarnaøkjunum, tað kann vera talaða málið, skrivaða málið, samansettar tekstir ella málkunnleika.
Av stórum týdningi er tað, at kjarnaøkini umskarast, tá ið tað ber til, og tá ið tað verður mett at vera hóskandi. Sum dømi kundu partar úr kjarnaøkinum málkunnleiki verið samskipaðir við pørtum úr kjarnaøkinum skrivaða málið. Á tann hátt kundi kunnleiki og vitan um mállæru verið við til at styrkt skriviførleikar næmingsins.
Munnligi tátturin skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingartilgongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi í stóran mun vera skipaður inn í dagligu undirvísingina og í fakligu heildina. Á henda hátt kann næmingurin menna seg í skrivitilgongdini og í stigum ogna sær góðar skriviførleikar. Somuleiðis skal verða borið so í bandi, at skrivlig avrik í øðrum lærugreinum eisini kunnu vera partur av skrivligum avrikum í lærugreinini føroyskum. Umframt at hetta styrkir um tvørfakliga samstarvið, gevur tað næminginum eina greiðari fatan av tí týdningi, skriviførleiki hevur fyri alt skrivligt samskifti, og samstundis mennir tað evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat ið er best at gera, og hvussu hetta verður gjørt, so næmingurin fær ávirkan á undirvísingina og á egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji áveigsmálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra, og hvat endamálið við læringini er. Eisini skal næmingurin gerast tilvitaður um ymiskar læringarhættir.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgondin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði, og tann týðandi leiklut hetta hevur í fakligu menningini.
Næmingurin skal frá fyrsta degi skilja tann týdning, sum lærugreinin føroyskt hevur fyri skynsemið. Tá ið arbeitt verður við ymiskum sløgum av tekstum, verða ymiskir førleikar mentir. Næmingurin skal fáa greiða fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í føroyskum skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku sløgunum av tekstum, skrivaðum eins væl og munnligum. Eisini skal næmingurin verða tilvitaður um, at hann í lærugreinini føroyskum mennir sær førleikarnar at koma til orðanna í nógvum ymiskum tekstsløgum og samskiftisstøðum.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Umráðandi er at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at týðandi tekstir og tekstsløg verða tikin upp í undirvísingina.
Í føroyskum skulu ymiskir arbeiðshættir verða nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarháttunum, har byrjað verður við lærarastýrdari undirvísing. So hvørt sum næmingarnir búnast og gerast meira sjálvstøðugir, verður hesin lærarastýrdi undirvísingarformur at minka.
Næmingarnir skulu ikki einans duga at fyrihalda seg til boðskap úr tekstum, frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið og skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu bæði munnligi og skrivligi tátturin verða útintir.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at granska, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari má altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Lærugreinin føroyskt er partur av yvirskipaða kravinum um samstarv millum tvær ella fleiri lærugreinir. Samstarvast skal við ymiskar lærugreinir um ymisk evni, eitt nú menning av skapandi evnum og KT-førleikum, undirvísing í føroyskari søgu, tekstframleiðslu, bókmentaligum hugtøkum og almennari málfrøði og málsøgu.
Tvørfakligt samstarv kann vera meira ella minni bindandi – frá fullkomnari samkoyring millum lærugreinir við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði, t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.
Tvær høvuðsgrundgevingar eru fyri tvørfakligum samstarvi, ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.
Skrivlig avrik
Skrivligi parturin letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn, bara í føroyskum, kann talan verða um tvørfakligt samstarv, t.d. eina blaðútgávu, eina tvørfakliga ritgerð, ella eina heimasíðu.
Ein grundgeving fyri at skrivligt arbeiði kann vera partur av tvørfakligum samstarvi er, at næmingurin lærir, at tað at skriva væl (t.e. greitt og uttan stórvegis villur) ikki bara er eitt krav í lærugreinini føroyskum, men eitt alment krav, ið er knýtt at øllum skrivligum samskifti.
Næmingurin skal hava venjing í at skriva, so at hann eisini skrivliga kann vera partur av toymisarbeiði og verkætlanum. Á tann hátt kann næmingurin mennast til at geva og taka ímóti viðmerkingum til skrivligu uppritini, sum verða løgd fram, á mennandi hátt. Kunningartøknin letur upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum eitt intellektuelt amboð, ið skal víðka sjónarringin hjá næminginum. Allir flokkar skulu tí gera royndir við málinum, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðatilfeingi og talugávur verða ment. Næmingurin skal sleppa at royna veruligar eins væl og gjørdar samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv, bæði í skúlanum og framíhjá. Umráðandi er, at lesingin verður løgd til rættis samsvarandi tí førleikastigi, næmingurin er á. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesiumhvørvi er av stórum týdningi, at skúlabókasavnið er ein natúrligur partur av skúlagongdini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


text:
Leygardagin 05. Apríl kl 14.00 letur Demich HVS Handil og verkstað upp í Saltangará, har sum rúsdrekkasøla landsins fyrr helt til.
Fólk eru vælkomin inn á gólvið at síggja handilin og verkstaði, saman við einum kaffimunni og køkum. Stjóri í P/f Demich Runavík, verður Jørgin Jacobsen.
Nýstovnaða felagið kemur at bjóða seg fram at veita heildarloysnir av øllum HVS og blikk arbeiði. Í Saltangará fara 4 fólk at arbeiða í byrjanini.
Stjóri í P/f Demich, er Torbjørn Hansen úr Havn.
Demich samtakið hevur nú deildir í Runavík, Havn og Vági. Umleið 40 fólk arbeiði í samtakinum.
Saman við téimum sera orkusparandi BAXI ketlunum og YORK hitapumpunum, er Demich eisini einaumboð av ROYAL SCANDINAVIAN baðirúmsmøblum.
Vanligar yrkadagar verður opið frá klokkan 8-17.
04.04.2008
Demich opnar handil og verkastað í Saltangará.
Leygardagin 05. Apríl kl 14.00 letur Demich HVS Handil og verkstað upp í Saltangará, har sum rúsdrekkasøla landsins fyrr helt til.


text:
Orð og lag: Kári P.
fólkatos og fólkasiður
antin gera fólk seg upp ella grava tey seg niður
hví er tað eg vil aldri tað sama sum eg skal
hvør sendi okkum inn í henda syndadal
einsamøll ella blandað í bólki
royna øll at tekkjast øðrum fólki
spyrja allar ættir og sjálvur eiga svar
niðurstøðan er tað er so synd í mær
tí her er altíð ein onnur tíðaralda
ein annan hátt at vera sum tú heldur hini halda
hárið grønt og skjúrtið vítt
svart verður hvítt og gamalt nýtt
men verj meg várharra tá í føroyskum bløðum
menn øsast upp av andaligum inniløgum
propp í mítt oyra og lás á mín munn
legg so mína meining í ein trygdargrunn
ja fólkatos og fólkasiður
skal eg gera meg upp ella grava meg niður
at vera meir enn hálvur tað er helviti hart
og har tú so ert sjálvur ert tú meir enn fimm kvart


text:
Tann kalda havluftin bleiv borin niðan til tey av einum frískum hásummarloti. Bløðini á trøunum teskaðu ókend orð.
Hon streyk hárið frá andlitinum, eymliga kyssandi vátu varrar hans, teskaði hon: “Kom nú Tróndur, eldurin er kyknaður”.
Hon var vorðin reyð um kinnarnar, hárið hekk í trevsum niður fyri andlitið, eyguni fylt av longsli. Hon lat tann tunga svarta frakkan detta niður í grasið.
Hann tók pinnin í hondina, hon hevði lagt seg á frakkan og stardi langtandi at kjøtinum í hond hansara.
Hann mátti trýsta eitt sindur fyri at bróta inn í tann váta reyða heimin, hon kykaði eftir ondini av njótan.
Tá hol fyrst var komið á gekk lættliga og hann gleið inn.
Hon skríggjaði: “Kom nú, skunda tær!”
Kjøtið gjørdist heitari, og heitari og heitari…..
“Hvat fanin halda tit hetta vera? Eina danska baðistrond?” Ein hás mansrødd skrálaði í øðini: “Vita tit ikki at sovorðið er ólógligt á almennum støðum?”
Tróndur var vorðin so kløkkur, at hann hevði mist pinnin niður í eldin, búffarnir lógu nú millum hálvbrendu træstubbarnar”. Tey krupu saman, og hon teskaði ræðslusligin: “Fara tygum at melda okkum?”
“Ja hvat fanin halda tit, eg havi sjáldan sæð sovorðið svínarí! Sita mitt á Tinghúsvøllinum og steikja kjøt á pinnum yvir báli”


text:
Eirikur Lindenskov 09.04.2015 (08:35)
Jógvan Skorheim formaður í Sjálvstýrisflokkinum
Borgarstjórin í Klaksvík, Jógvan Skorheim stillar upp fyri Sjálvstýrisflokkurin til komandi løgtingsval.
Á tíðindafundi, sum er í Miðlahúsinum nú, hevur Kári P. Højgaarg boðað frá hesi avgerð.
– Tað hevur verið ein sera áhugaverd tíð seinasta valskeiðið. Tað hevur verið tann mest spennandi tíð hjá mær í politikki at vera við í samgonguni, men tíðin gjørdist turnulent – serliga við øllum rokinum um Skálafjarðartunnilin, segði Kári P. Højgaard.
– Eina dómarakanning verður almannakunngjørd seinast í juni, og tí er ivi sáddur um mítt trúðvirði. Eg havi valt, at hesin ivi ikki skal skaða Sjálvstýrisflokkin, og tí havi eg valt at leggja frá mær sum formaður og havi heitt á Jógvan Skorheim um at gerast nýggjur formaður. Hendan avgerðin er tikin, og tá hesin tíðindafundur er av, er Jógvan Skorheim formaður í Sjálvstýrisflokkinum.
Kári P. Højgaard boðaði samstundis frá, at bæði hann og Jógvan Skorheim stilla upp fyri Sjálvstýrisflokkin á komandi løgtingsvali.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Prísur
Prísur, tá ið tvey vaksin ferðast saman úr kr. 17.095,-
Íroknað pakkanum
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Hotellið
Vælmtókt og hugnaligt All Inclusive hotell, ið liggur einans 30m frá einari av bestu strondini á Malta, Gadira Bay. Hotellið hóskar seg væl til alla familjuni, og hevur ikki minni enn seks ymiskar matstovur. Harumframt er møguleiki at spæla beachvolley, íðka joga og fáa massagu frá dámliga spaøkinum á hotellinum. Um kvøldanar verður skipað fyri undirhaldið fyri bæði børn og vaksin.


text:
"Babba, Mamma, ikki fara" og líknandi róp hoyrast frá børnum, kvald í gráti, tí tey eru tikin frá foreldrunum við markið ímillum USA og Meksiko í seinastuni. Felagsskapir sum arbeiða við at avdúka avleiðingarnar av nýggja háttinum hjá Donald Trump, forseta, at handfara ólógligu tilflytararnar, hava skaffað upptøkurnar og lagt tær á netið.
Upptøkurnar skulu vera gjørdar stutt eftir at børnini eru skild frá foreldrunum. Men sum skilst er tað meiri at kalla dagligdagur í móttøkuhúsum fyri ólógligar migrantar.
Seinastu seks vikurnar eru umleið 2.300 børn skild frá foreldrunum á markinum ímillum USA og Meksiko, skriva fleiri miðlar.
Fleiri hava funnist at umsitingini hjá Trump, fyrst og fremst demokratar, men eisini limir í hansara egna flokki og enntá Frans pávi, sum í einum twitter boðum skrivar, at øll børn skulu sleppa at spæla, ganga í skúla og vaksa upp í friðarligum umhvørvi. Tað vakti eisini ans tá fleiri fyrrverandi forsetafrúur tóku blaðið frá munninum og funnust at, eins og egna kona hansara, Melania Trump, sum umvegis sína talskvinnu segði, at hon "hataði at síggja" familjur blíva sundurskildar á henda hátt.
Stjórnin hjá Donald Trump forseta sigur, at hetta heilt einafalt bara er at halda lógina og rættarsøkja tey vaksnu fólkini, sum ólógliga royna at koma sær inn í landið. Og tá lógin forbjóðar at fongsla børn er onki annað at gera enn at taka tey frá foreldrunum, sum skulu inn at sita.
Um tú veitst okkurt, sum VP ikki veit - skriva so til vp@vp.fo


text:
29. desember 2017Nr. 185
Kunngerð um veiðu eftir botnfiski og rækjum við fiskiførum undir føroyskum flaggi við Svalbard í 2018, sum broytt við kunngerð nr. 89 frá 28. juni 2018
Við heimild í § 5, stk. 2, § 34, stk. 1 og 2, § 39, stk. 1, nr. 1, 2, 3 og 4, stk. 2, nr. 2 og stk. 3 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
Kapittul 1
§ 1. Kunngerðin fevnir um fiskiskap við fiskiførum undir føroyskum flaggi eftir botnfiski í fiskiverndarøkinum við Svalbard og eftir rækjum í fiskiverndarøkinum við Svalbard, í sjóumveldinum við Svalbard og á innaru leiðum í 2018.
Kapittul 2
Veiða eftir botnfiski
Heildarkvotur og býti av kvotunum
§ 2. Fiskifør undir føroyskum flaggi kunnu í 2018 fiska 1.576 tons av toski og 380 tons av øðrum botnfiski í fiskiverndarøkinum við Svalbard.
Stk. 2. Hýsa, svartkalvi og kongafiskur kunnu bert veiðast sum hjáveiða. Hjáveiðan av hýsu kann í mesta lagi vera 14% av veiðinøgdini í hvørjum háli og av landaðari veiðu. Hjáveiðan av svartkalva kann í mesta lagi vera 12% av veiðinøgdini í hvørjum háli og 7% av veiðuni, tá túrur endar og av landaðari veiðu. Hjáveiðan av kongafiski kann í mesta lagi vera 20% av veiðinøgdini í hvørjum háli og av landaðari veiðu. Samlaða hjáveiðan av nevndu fiskasløgum og veiða av øðrum botnfiski enn toski kann tó ikki fara uppum 380 tons.
Stk. 3. Av heildarkvotunum, sambært stk. 1, verða 1.305 tons av toski og 315 tons av øðrum botnfiski latin persóni ella felagi, sum í 2017 við fiskifari undir føroyskum flaggi hevði rætt til fiskiloyvi at fiska eginkvotu av botnfiski við Svalbard. Fiskiskapurin verður skipaður við egnari árskvotu.
Stk. 4. Av heildarkvotunum, sambært stk. 1, verður rætturin at veiða 271 tons av toski og 65 tons av øðrum botnfiski seldur á uppboði eftir ásetingunum í § 15 í løgtingslógini.
Fiskiloyvi
§ 3. Fiskiskapur eftir botnfiski í fiskiverndarøkinum við Svalbard kann bert fara fram við fiskifari, sum eftir skrivligari umsókn hevur fingið fiskiloyvi frá Vørn til slíkan fiskiskap.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 3. Fiskiloyvi til kvotu sambært § 2, stk. 3 er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
§ 4. Skiparin skal fylgja teimum treytum, sum galda fyri veiði í fiskiverndarøkinum við Svalbard.
Kapittul 3
Veiða eftir rækjum
Veiðirættindi og býti av rættindunum
§ 5. Fiskifør undir føroyskum flaggi kunnu í 2018 veiða eftir rækjum í upp til 922 dagar við Svalbard.
Stk. 2. Í mesta lagi 11 føroysk fiskifør kunnu vera til fiskiskap í senn eftir rækjum við Svalbard.
Stk. 3. 1) Fiskidagarnir, sambært stk. 1, verða latnir teimum, sum í 2016 fingu útskrivað fiskiloyvi til, við fiskifari undir føroyskum flaggi, at veiða rækjur í NEAFC skipanarøkinum ella teimum, sum hesi rættindi seinni eru flutt til. Fiskiskapurin verður skipaður við felags fiskidøgum.
Fiskiloyvi
§ 6. Fiskiskapur eftir rækjum við Svalbard kann bert fara fram við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap, og sum Vørn hevur váttað eru á lista yvir fiskifør, sum eru skrásett til veiðu eftir rækjum við Svalbard hjá norskum fiskivinnumyndugleikum.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 3. Fiskiloyvi til fiskidagar sambært § 5, stk. 3 er samstundis ein góðkenning at reka fiskiveiðu í 2018 eftir ásetingunum í § 5, stk. 1 í løgtingslógini.
§ 7. Skiparin skal fylgja teimum treytum, sum galda fyri veiði í fiskiverndarøkinum við Svalbard, í sjóumveldinum við Svalbard og á innaru leiðum.
Fráboðanir, revsing og gildistíð
Fráboðanir
§ 8. Fiskifar, sum fiskar við Svalbard sambært hesi kunngerð, skal senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 24 tímar og í seinasta lagi 12 tímar, áðrenn skipið kemur inn í fiskiverndarøkið við Svalbard.
2) Veiðifráboðan hvønn dag. Hvønn fyrrapart, áðrenn kl. 12 UTC, skal boðast frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 24 tímar og í seinasta lagi 2 tímar, áðrenn skipið fer úr fiskiverndarøkinum við Svalbard.
Stk. 2. Fiskifarið skal somuleiðis senda norskum myndugleikum fráboðanir samsvarandi teimum reglum, sum galda fyri fiskiskap í fiskiverndarøkinum við Svalbard.
Revsing
§ 9. Brot á § 3, stk. 1, § 6, stk. 1 og § 8 verða revsað við sekt, er ikki harðari revsing ásett eftir aðrari lóg.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1, um fiskað er meira enn loyvt er sambært fiskiloyvi ella sambært hesi kunngerð, ella um fiskifar ikki heldur seg til treytir ásettar í fiskiloyvinum sambært § 3 í hesi kunngerð. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 10. Henda kunngerð kemur í gildi 1. januar 2018 og fer úr gildi 31. desember 2018.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 24 tímar og í seinasta lagi 12 tímar, áðrenn skipið kemur inn í fiskiverndarøkið við Svalbard.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 24 tímar og í seinasta lagi 2 tímar, áðrenn skipið fer úr fiskiverndarøkinum við Svalbard.
Fráboðanin skal hava fylgjandi tekst:
1) Broytt við kunngerð nr. 89 frá 28. juni 2018.


text:
Heimurin hjá Suffíu
Bókadeild Føroya Lærarafelags
227,00 kr
Spar 50,00 kr
- Síður: 539
- Útgávuár: 2004
- Upprunamál: norskt
- Innbinding: heft við klaffum
- Rithøvundur: Jostein Gaarder
- Týðari: Edvard Olsen
Ein dagin, tá ið Suffía kemur heim úr skúlanum, finnur hon eitt bræv í postkassanum. Á lítla lepanum í brævbjálvanum stendur: Hvør ert tú? Hvaðani kemur heimurin? Hetta er byrjanin til heimspekiliga ævintýrið hjá Suffíu - frá Sokrates til Descartes, frá Spinoza til Hegel, Marx og Freud - saman við gátuføra læraranum í heimspeki, sum ikki vil siga, hvør hann er. Men hetta er ikki tað einasta gátuføra í bókini. Hví fær Suffía postin hjá Hildu? Hvør er Hilda? - og hvør er Suffía?
Fyri at loysa gáturnar brúkar Suffía sín nýggja kunnleika til heimspeki, men svarið er nógv undranarverdari, enn hon hevði hugsað sær.


text:
Fiskaaling fer undir at kanna sjósíl
Dan Klein --- 14.09.2018 - 07:57
GRANSKING: Vitanin um sjósíl í føroyskum vøtnum og sjógvi er sera avmarkað. Fiskaaling er tí farið undir eina verkætlan sum lið í arbeiðinum at fáa grundleggjandi vitan um sjósíl til vega. Tað er Havbúnaðarfelagið, sum fíggjar verkætlanina.
Hendan verkætlanini, sum Fiskaaling nú er farin undir, hevur til endamáls at kanna umstøðurnar og liviháttin hjá føroyskum sjósílum.
Verkætlanin við føroyskum sjósílum hevur lagt seg eftir at kanna hesi viðurskifti: At áseta tíðarskeiðið, har smoltið fer á sjógv. At lýsa støðuna hjá smoltinum viðvíkjandi longd, vekt, konditión og aldri, tá tað fer á sjógv. At samanbera ferðingarmynstrið á veg á sjógv við kringumstøðurnar, sum eitt nú viðvíkja hita og ráki. At gera nøktandi mannagongdir til innsavnan av vaksnum sjósílum, og síðani at lýsa møguligar munir í trivnaði og stovnssamanseting av sjósílum millum ymisk ár.
Eitt nú er eingin vitan um, nær smoltið fer á sjógv, aldurin á tí ta tíðina, og nær á árinum ella undir hvørjum umstøðum hetta fer fram. Til dømis tá ræður um hita- og rákviðurskifti. Eisini er vitanin um vaksin sjósíl ógvuliga avmarkað. Serstakliga tá tað snýr seg um munin í trivnaði frá ári til árs.
Verkætlanin verður býtt upp í tveir partar, har tann fyrsta skal staðfesta, nær sílasmoltið fer á sjógv, meðan seinna fer eftir at kanna munin í trivnaðinum hjá vaksnu sjósílunum frá ári til árs.
Í báðum førum er talan um royndarverkætlanir, har tillagingar kunnu væntast av verða gjørdar. Eitt nú er ikki óhugsandi, at seinni parturin í verkætlanini fer at bera í sær stórar avbjóðingar, tí sjógvurin er eitt væl størri innsavningarøki samanborið við áirnar.
Fyrra verkætlanin fer í gongd til várs, og kanningarnar verða gjørdar í Sandá í Havn. Seinna verkætlanin verður í fyrstu syftu at menna eina mannagongd, ið savnar inn vaksin sjósíl í nøktandi nøgdum og støddum. Hesin parturin er tann mest avbjóðandi, tí ongar royndir eru higartil gjørdar við at fanga vaksin sjósíl á sjónum við Føroyar.
Málið er at finna eini trý til fimm mið, har tað einaferð um mánaðin verða fangað síl til trivnaðar- og aldurskanningar, sum vísa seg í eitt nú longd, vekt, og aldurslesing í roðsluni. Eisini verða sílini kannaði fyri ymiskar sjúkur og lús. Hendan verkætlanin fer i gongd her í heyst. (Mynd: Hav.fo)


text:
Mentan
PhD-verja um upsa
12. Jun 2012
Fríggjadagin 15. juni fer Eydna í Homrum at verja Ph.D.-ritgerð sína ”The effects of climate and ocean currents on Faroe Saithe”. Verjan verður á Fabrikkini...
les meir
Óla Jákup Joensen er settur sum skúlastjóri við Skúlan á Ziskatrøð
12. Jun 2012
Løgmaður hevur í dag sett Óla Jákup Joensen í starv sum skúlastjóri við Skúla á Ziskatrøð. Løgmaður hevur sett starvið, tí landsstýrismaðurin í mentamálum, Bjørn...
les meir
Íbindingin á Skála verður gjørd í hesum árinum
12. Jun 2012
Verkætlanin at gera íbinding frá landsvegnum oman til kommunala vegin á Skála verður boðin út í summar, og arbeiðið verður liðugt í hesum árinum. Tað...
les meir
Takið ráðini frá fiskifrøðini í álvara
11. Jun 2012
Botnfiskastovnarnir undir Føroyum hava sjáldan verið so illa fyri sum nú, og úrslitini hjá heimaflotanum hava verið sera vánalig seinastu árini. Vit hava tí tørv...
les meir
Fyrireika føroyskt/íslendskt handilskamar!
11. Jun 2012
Á hátíðarhaldi í Müllers Pakkhúsi seinnapartin leygardagin varð ein ætlanaryvirlýsing um at stovna føroyskt-íslendskt handilskamar undirskrivað. Á hátíðarhaldi leygardagin varð ein ætlanaryvirlýsing undirskrivað. Tað er...
les meir
Nýtt, nýtt, nýtt !
11. Jun 2012
Tíðindaskriv: Nýggjasta í okkara vøruskrá er, at vit hava gjørt avtalu við Adria um, at vit verða teirra umboð innan sølu og servisering av...
les meir
Seinasta freist til ólavsøkuloyvi
11. Jun 2012
Í morgin, týsdagin 12. juni, er seinasta freist at søkja um loyvi til sølu og tiltøk á ólavsøku. Eftir hetta fer Tórshavnar kommuna undir at...
les meir
Tvær heiðurskonsertir fyri Paul McCartney
11. Jun 2012
Í samband við at Paul McCartney fyllir 70 ár í juni verða fleiri av hansara best kendu løgum framførd á konsert í Norðurlandahúsinum 15.juni og...
les meir